5 Sindrom ‘Sunyi’ Bila Jadi Surirumah Yang Tak Ramai Mengerti

Masa sibuk dengan kerja di pejabat, hati meronta-ronta nak berhenti jaga anak. Dalam kepala terbayang leganya rasa kalau dapat tengok anak membesar depan mata. Hari-hari dapat main dengan mereka, peluk, cium dan berbual.
Tapi sebenarnya bila dah jadi surirumah, barulah kita tahu ia bukan semudah yang disangka. Walaupun hari kita sibuk dengan pelbagai aktiviti dan dikelilingi anak-anak, tetap juga datang rasa sunyi.

Foto Kredit: Medical Daily
Ia sebenarnya sangat normal bagi surirumah untuk berasa sunyi.

Ini 5 sebabnya.

5 Sebab Mudah Sunyi Bila Jadi Surirumah
1. Rasa Letih & Kurang Dihargai
Jadi surirumah ni hampir 24 jam kena alert. Selagi anak berjaga, setiap masa anak perlu diperhati. Waktu mereka tidur pula, kita macam lipas kudung nak siapkan kerja rumah yang tergendala.
Siapa kata surirumah ni kerja goyang kaki, kena bagi dia ganti tempat kita sehari. Lain macam penatnya tau sebab bukan saja fizikal kita lelah, mental kita juga akan letih. Ini menyebabkan kita rasa sedih bila kurang dihargai.
Jadi suami kenalah selalu ambil hati dan jaga hati isteri ya. Barulah hilang sunyi dan penat tu. Secara automatik isteri pun akan senyum sepanjang hari!
Foto Kredit: edition.cnn.com
2. Lost Contact Dengan Kawan
Sedar tak sedar, ketika inilah persahabatan mula teruji. Makin ramai kawan akhirnya lost contact kecuali beberapa orang yang betul-betul namanya ‘sahabat’.
Secara tiba-tiba, rutin bersosial bukan lagi dalam senarai keutamaan.
Bila lama menyepi nanti mulalah kawan-kawan anggap kita dah menjauhkan diri daripada mereka, sedangkan hakikatnya kita cuma memerlukan sedikit masa untuk beradaptasi.
Foto Kredit: canadianbusiness.com
3. Ter’peruk’ Di Rumah Setiap Hari
Kalau dulu rasa nak keluar, terus ambil kunci start kereta.
Tapi sekarang kalau nak keluar atau travel, kena fikirkan sekali ‘pakej’ yang nak dibawa bersama.
Nak kena bawa anak-anak dengan segala barang keperluan dia. Stroller, beg diaper, makanan, susu, baju spare, mainan, semua sekalilah. Gagah oii packing macam nak balik kampung padahal nak jumpa kawan di shopping mall dekat tu je pun.
Akhirnya inilah sebab ramai yang lagi rela terperuk di rumah!

4. Bila Tinggalkan Anak, Rindu Pulak!
Bila dah nama ibu ni, mesti akan rasa bersalah nak berlama-lama bila keluar. Bukannya macam lelaki yang boleh balik lewat malam bila dah jumpa geng dia.
Kita ni setiap 10 minit tengok jam, asyik terfikir si anak buat apa, dah makan ke belum, dah mandi ke belum, boleh tidur ke tak. Kalau terpaksa berjauhan sampai sehari dua, silap haribulan kita yang banjir dengan air mata!
Anak kita pula bukan sentiasa kecil. Rasa rugi dan terkilan kalau terlepas moment penting dan tak dapat luangkan masa dengan mereka.

5. Nervous Nak Hadapi Dunia Luar
Kadang-kadang bila dah lama tak keluar dari rumah, banyak yang bermain di fikiran bila nak jumpa kawan-kawan.
Walaupun excited, mesti ada rasa nervous dan rendah diri. Kita juga seolah-olah makin kehilangan identiti.
Kebimbangan ini selalu berlaku pada mereka yang ‘berehat’ daripada kerja dan menjadi surirumah.
Rasa seolah-olah ‘takut’ nak hadapi dunia luar. Bimbang dikecam sebab ada degree tapi tak kerja, risau dengan expectation orang luar, dan malu kalau tak dapat kawal anak bila di tempat awam.
Foto Kredit: shutterstock.com
Bila Anak Besar Nanti, Kita Yang Akan Rindukan Mereka
Bagi surirumah, di rumah itulah dunia mereka. Semuanya dah tak macam dulu lagi.
Bukan menyesali, cuma harap dimengerti – sekurang-kurangnya oleh suami sendiri.
Hanya suamilah ‘kawan’ yang sentiasa ada. Leganya rasa bila ada seorang dewasa yang boleh bercakap dan mendengar keluhan kita. Suami pun kenalah sporting dan pinjamkan telinga untuk isteri.
Perasaan sunyi ini mungkin sementara saja, bila anak besar nanti kita pula akan rasa kehilangan mereka.
Jadi…. Kena baaanyak-banyak sabar ya ibu. Kena ikhlaskan hati. Insha Allah semuanya dipermudahkan nanti!


Persatuan Seni Silat Panji Laksamana Bakal Gegarkan Karnival Jom Heboh Terengganu!

Berita baik untuk orang Terengganu, kemeriahan Karnival Jom Heboh bakal diteruskan di tempat anda!
Karnival Jom Heboh bakal berlangsung pada 7 dan 8 Oktober 2022 ini, bertempat di Kompleks Sukan Negeri Terengganu, Kuala Nerus, Terengganu dengan banyak aktiviti menarik menanti anda!

Baca juga: Karnival Jom Heboh Kini Kembali Di Terengganu, Siraplimau Bawa Abang Bomba & Budak Silat!
SIRAPLIMAU BAWA GENG SILAT ‘MAT KILAU’ KE KARNIVAL JOM HEBOH!
Mesti anda dah lama tak menyaksikan persembahan silat Melayu bukan? Maklumlah, acara persembahan sebegini hanya boleh disaksikan dalam acara-acara rasmi dan majlis perkahwinan sahaja. Oleh itu, buat anda yang nak isi masa lapang ketika hari cuti boleh datang ke Karnival Jom Heboh!

Pada hari Jumaat (7 Oktober), Siraplimau akan membawakan sesi bual bicara seawal 10 pagi bersama Persatuan Seni Silat Panji Laksamana Terengganu untuk berkongsi serba sedikit tentang acara silat Melayu yang kini semakin mendapat perhatian. Bakal membariskan 11 orang pesilat yang turut terdiri dari kanak-kanak dan orang dewasa, pengunjung juga berpeluang menyaksikan dan menyertai sesi demonstrasi silat bersama mereka. Menarik!

BOLEH MENANG BANYAK HADIAH!

Nak menang hadiah menarik daripada Siraplimau? Jangan lupa sertai kedua-dua sesi dan anda berpeluang bawa pulang hadiah istimewa barangan eksklusif Siraplimau & Media Prima. Tak dapat dekat tempat lain tau!
Jadi, jangan lepaskan peluang ini untuk bawa seisi keluarga datang ke Karnival Jom Heboh Terengganu! Untuk maklumat lanjut anda boleh layari laman web www.jomheboh.com.my atau layari laman media sosial Facebook dan Instagram @JOMHEBOHOFFICIAL . Jangan lupa juga untuk like dan follow Instagram @mysiraplimau dan Facebook Siraplimau okay! #karnivaljomheboh #KJH


Jangan Terlalu Dipaksa, Ini 7 Tips Latih Anak Kecil Seronok Berpuasa

“Umur berapa patutnya mula latih anak berpuasa ya? Rasa kasihan pula nak suruh dia berlapar. Dahlah pertama kali ni.”
Dalam menyambut bulan Ramadhan, tentu ramai anak kecil dan ibu bapa yang teruja untuk berpuasa. Tetapi, bukan mudah melatih anak kecil untuk mula berpuasa seperti orang dewasa. Dari segi fizikalnya, mereka ini tidak berpengalaman dan masih belum cukup memahami tentang kewajipan berpuasa secara mendalam.

Bilakah Patut Ajar Anak Berpuasa?
Menurut Perunding Paediatrik Pusat Perubatan Darul Ehsan, Dr Fadzillah Ghazali melalui sebuah artikel, tiada usia yang ditetapkan bagi kanak-kanak untuk mula melatih diri berpuasa. Ia perlu dilakukan secara berperingkat dan ibu bapa adalah individu yang lebih arif untuk menyesuaikan latihan berpuasa mengikut kemampuan anak-anak.
Dari sudut pandangan Islam pula, umumnya kita tahu bahawa kanak-kanak yang belum baligh tidak diwajibkan untuk berpuasa. Namun, sebahagian fuqaha berpendapat bahawa anak yang berusia 7 tahun diperintahkan untuk berpuasa jika mereka mampu, sebagaimana usia yang diperintahkan untuk solat.

7 Tips Galakkan Anak Berpuasa Dengan Seronok. Tanpa Paksaan!
Berikut adalah beberapa tips untuk ajar anak berpuasa sejak kecil.

1. Periksa Kemampuan Anak
Penting untuk ibu bapa memahamkan anak tentang keutamaan solat berbanding puasa. Libatkan mereka dalam solat sehari-hari dan dari situ, anda akan mendapati lebih mudah untuk anak memahami dan menjalankan ibadah puasa dengan rela hati.
Oleh itu, jangan membandingkan anak anda dengan orang lain. Sebaliknya, lihatlah kemampuan anak sendiri sama ada mereka bersedia untuk melakukan ibadah puasa.
Foto Kredit: umma.news
2. Bercerita Tentang Puasa
Lakukan aktiviti yang menyeronokkan untuk membantu anak memahami tentang ibadah puasa. Anda boleh berbual santai, membaca buku cerita, membuat kraf, lakonan boneka, atau menonton kisah Upin dan Ipin tentang puasa.
Kita tidak mahu mendidik anak supaya menganggap Islam adalah agama yang susah. Sebaliknya, ia adalah fitrah dan bersesuaian dengan semua manusia.
Foto Kredit: angsanacare.org
3. Rancang Secara Berperingkat
Bagi yang pertama kali berpuasa, latihlah mereka secara berperingkat. Menurut Dr Fadzillah lagi, ibu bapa boleh memulakan dengan beberapa jam terlebih dahulu. Kemudian barulah diikuti dengan separuh hari dan seterusnya beberapa hari mengikut kemampuan anak.
Rutin seperti ini seeloknya dipertingkatkan setiap tahun tibanya bulan Ramadan. Dengan cara ini, mereka lebih bersedia dan tidak rasa terpaksa untuk berpuasa.
Foto Kredit: vitals.lifehacker.com
4. Sediakan Jadual Aktiviti
Apabila anak berpuasa nanti, mungkin anak akan kurang aktif kerana letih. Oleh itu, anda boleh cari idea-idea menarik atau DIY untuk mereka membuat aktiviti indoor yang melekakan. Antaranya mewarna, menghias rumah, bermain play doh, blok binaan, melukis, membaca buku cerita, atau membuat kraf.
Menurut Dr MAZA, dalam riwayat al-Imam Muslim, sahabiyyah Nabi Rubaiyi’ bint Mu’awwiz menceritakan bagaimana mereka pada zaman itu melatih anak-anak mereka berpuasa, antara yang beliau sebutkan:
وَنَصْنَعُ لَهُمُ اللُّعْبَةَ مِنَ الْعِهْنِ فَنَذْهَبُ بِهِ مَعَنَا فَإِذَا سَأَلُونَا الطَّعَامَ أَعْطَيْنَاهُمُ اللُّعْبَةَ تُلْهِيهِمْ حَتَّى يُتِمُّوا صَوْمَهُمْ
“Kami buat untuk mereka mainan daripada bulu. Kami bawa bersama kami. Apabila anak-anak meminta makanan kami berikan mereka mainan tersebut untuk melupakan mereka (makanan) sehingga mereka menyempurnakan puasa”
Jika dibiarkan mereka menonton TV sepanjang hari, susah juga kerana banyak iklan-iklan makanan yang mungkin akan membuat mereka lapar!
Berikut adalah antara aktiviti di bulan puasa yang boleh anak anda lakukan:

10 Idea Ativiti Bulan Ramadhan Untuk Anak 3 Tahun Ke Atas. Seronok!
16 Mainan DIY Kanak-kanak Yang Buat Anda Terleka

Foto Kredit: glimmersnaps.com
4. Hidangkan Makanan Kegemaran Untuk Bersahur & Berbuka
Ibu-ibu perlu lebih kreatif di bulan Ramadhan ini dalam memastikan anak-anak mengambil keperluan makanan yang seimbang ketika bersahur dan berbuka. Carilah resepi yang menggabungkan makanan kegemaran mereka dengan keperluan sihat seperti nugget bersayur atau smoothie kurma dan coklat.
Bersederhana adalah kunci utama. Pastikan mereka minum air yang mencukupi dan tidak lupa memakan buah-buahan dan sayuran agar pencernaan mereka tidak terganggu.
Resepi nugget bersayur oleh Puan Aleen Aireish
5. Lewatkan Waktu Sahur Mereka
Anak-anak mungkin ‘liat’ untuk bangun pagi, apatah lagi bersahur. Kalau anak dibangunkan terlalu awal, kemungkinan besar mereka akan tertidur semula sebelum sempat menunaikan solat Subuh. Sebaiknya, anda juga berbual-bual dengannya, menyalakan lampu yang terang, dan menjadikan suasana bersahur meriah agar mereka tidak mengantuk.
Dalam Islam, melewatkan sahur adalah perkara sunat. Dalam sebuah hadis meriwayatkan:
“Sesungguhnya kami para Nabi diperintahkan untuk menyegerakan berbuka (sebaik masuk waktunya) dan melewatkan sahur.” (Hadis riwayat at-Thabrani)
Foto Kredit: bbcgoodfood.com
6. Boleh Berbuka, Tapi Kekalkan Mood Puasa
Jika anak tidak mampu berpuasa, biarlah mereka berbuka. Namun, seeloknya kekalkan anak dalam mood berpuasa.
Ada 1 tip menarik yang pernah dikongsikan oleh seorang Pengetua Sekolah. Beliau berkata, bila anak mengadu lapar, bagi dia minum segelas susu dan makan sekadarnya. Kemudian, beritahu elok-elok, “Lepas ini kita cuba puasa balik ya.” Maksudnya, apa yang mereka makan itu ibarat sahur semula. Mudah-mudahan dengan cara ini juga, mereka dapat belajar juga untuk menghormati bulan puasa dan rasa gembira apabila berbuka dengan ibu bapa sewaktu Maghrib nanti.
Foto Kredit: new-muslims.info
7. Beri Pujian Dan Kata Positif
Apabila anak berjaya berpuasa mengikut waktu tertentu, ucapkan tahniah kepada mereka. Walaupun 2-3 jam, walaupun setengah hari.
Jika mereka nampak seperti mahu berputus asa, berikan galakan. Mereka bukannya sengaja mencari alasan bermanja, tetapi sebenarnya sokongan ibu bapa amat diperlukan pada ketika ini. Jadi, anda perlu bersedia meluangkan masa untuk mereka.
Foto Kredit: kr.123rf.com
Islam Adalah Agama Yang Penuh Kelembutan & Kasih Sayang
Dalam melatih anak berpuasa, lakukanlah ia dengan penuh hikmah. Elakkan memaksa dengan keras sehingga kewajipan lain; seperti solat, dianggap ringan oleh anak-anak.
Kalau anak tak mampu berpuasa, jangan sesekali mengejek, mengungkit, atau memalukan anak yang tidak berpuasa di hadapan orang lain. Ia boleh menjadikan mereka kurang yakin diri dan tak mahu mencuba lagi.


15 Kesalahan Bakal Pengantin Perempuan SELALU BUAT, Tak Naik Seri Ketika Majlis!

Wahai bakal pengantin semua, sudah pasti anda tidak sabar untuk melangsungkan hari bahagia dan kelihatan cantik seperti bidadari bukan? Khususnya buat persediaan bakal pengantin perempuan, tanpa anda sedar sebenarnya banyak kesalahan yang anda mungkin ‘terbuat’ gara-gara tersalah informasi.
Mungkin ada yang terbaca pelbagai jenis petua untuk pengantin perempuan yang dikongsikan, namun jangan sampai tersalah! Jadi, ini 15 kesalahan yang anda perlu jauhkan supaya hari bahagia berjalan tanpa sebarang rungutan.

Baca juga: Ada Ramai Peminat Tapi Bukan Senang-Senang Je Janda Boleh Kahwin Tanpa Wali, Ini Hukumnya
PERSEDIAAN BAKAL PENGANTIN, 15 KESALAHAN PENGANTIN PEREMPUAN SELALU BUAT

Untuk semua pengantin perempuan, elakkan 15 kesalahan ini:

1. Tukar jenis skincare dalam tempoh 6 bulan sebelum majlis.
2. Buat facial atau rawatan dekat muka dalam tempoh 3 minggu- 1 bulan sebelum majlis.
3. Tak atur betul-betul jadual vendor perkahwinan sekurang-kurangnya 1-2 minggu sebelum majlis, bila nak pasang pelamin, make-up MUA dan sebagainya.
4. Inner atau anak tudung tak masuk warna dengan warna selendang atau tudung. Pilihan warna tudung tak sesuai dengan baju (terutama sekali kalau pengantin pakai busana songket).
5. Tak asingkan atau lunaskan bayaran vendor ikut tarikh yang mereka dah tetapkan (atas persetujuan bersama).
6. Tak scrub tangan sebelum berinai. Lebih baik untuk pengantin lakukan scrub tangan & kaki 1 jam – 30minit.
7. Tak sarapan sebelum make-up session. Pastikan makan dahulu baru berhias.
8. Pakai baju T-Shirt semasa berhias atau make-up. Sebaiknya untuk anda pakai baju yang berbutang semasa sesi make-up supaya mudah untuk anda tukar ke persalinan pengantin.
9. Tak cuba terlebih dahulu untuk pakai contact lenses atau kanta lekap buat first timer. Kalau boleh, sebulan sebelum majlis perkahwinan anda kena belajar pakai kanta lekap tersebut.
10. Tak rendam kanta lekap semalaman atau 6 jam sebelum majlis menggunakan lens solution.
11. Banyak buat kerja membasuh. Nanti inai cepat pudar.
12.Tak sediakan tempat untuk sesi make-up yang selesa untuk pengantin dan jurusolek (MUA). Cahaya dan suhu dalam bilik make up tu penting ya.
13.Tak pakai bengkung siap-siap sebelum sesi bersolek.
14.Tak tuam muka dengan ais sebelum sesi bersolek. Yang ni boleh minta tips persediaan daripada MUA masing-masing, supaya kena dengan keadaan kulit.
15. Elakkan kerja yang berat sampai terlalu penat.

*Kalau mahukan wajah yang berseri-seri bak bidadari di majlis perkahwinan anda, jangan buat 15 perkara di atas ya. Persediaan awal mesti dilakukan supaya tak ada gosip pengantin tak naik seri!
Baca juga: Risau Diri Tak Laku, Rupanya Dalam Lingkungan Usia Ini Anda Dah Patut Fikir Soal Kahwin
Sumber: Twitter @TwtWedding
Sumber Foto : Redaksi.com


Persediaan Bekal Makanan Anak Ketika Travel, Check Imigresen Senang Lepas!

Setiap kali tiba musim bercuti, mulalah para ibu berpusu-pusu merancang dan mencari kelengkapan anak sepanjang percutian supaya dapat menikmati percutian tersebut. Salah satu perkara yang merunsingkan para ibu adalah makanan bayi ketika bercuti. Jadi, ibu ini telah kongsi tips mudah bawa makanan bayi ketika melancong supaya anak tidak kelaparan.
TIPS MUDAH BAWA MAKANAN BAYI KETIKA TRAVEL
Kesemua barang yang akan dibawa (yang tak termasuk dalam ni adalah tomato, telur, unsalted butter & bread).

Hai semua, memandangkan minggu depan Cyrus & mummy daddy akan travel ke luar negara selama 5 hari dengan menaiki flight. Hari ni mummy kena siap packing dry food dulu. Jadi, malam ni mummy Cyrus nak share baby food travel tips tanpa perlu bawa banyak barang macam nak pindah rumah. Khas untuk baby 1 tahun & yang dibawah 1 tahun pun boleh guna menu & cara yang sama cuma perlu sedia kan extra penapis untuk tapis makanan bagi baby yang masih makan tekstur halus.
MUDAHKAN KASTAM CHECK
Tips ni pun berguna juga untuk travel di dalam negara kita. Yang penting kalau nak travel ke luar negara tu, kena declare makanan yang kita bawa oleh sebab itu, pentingnya kita packing bahan & peralatan di tempat yang sama bagi memudahkan custom check dan tulis siap-siap apa bahan yang kita bawa supaya tak ada information yang tertinggal semasa nak declare makanan tu.

Bila dah masuk kan kesemua dry food dalam satu zip lock bag. Kontena kecil tadi dimasukan di dalam periuk, jimat ruang!

Dan please take note juga yang ada negara yang strict sikit tak boleh bawa produk tenusu & bahan mentah masuk ke dalam negara mereka macam Australia. Saya izinkan share kepada yang nak share tanpa perlu minta kebenaran. Sharing is caring.
Apa yang best pasal periuk ni, 3 dalam 1.
*Additional info:
Cadangan makanan. Tertakluk pada perubahan.
1.Memandangkan hotel tempat kami menginap ada peti ais, jadi senang je simpan butter & tomato. Bagi yang menginap hotel yang tak ada peti ais, pengunaan butter boleh lah digantikan dengan minyak masak.
2.Bagi saya tomato & telur menjadi pilihan utama saya dalam menu ni selama 5 hari nanti, sebab telur & tomato tahan lama disimpan tanpa peti ais & juga dalam peti ais. Dan cepat dimasak. Baby pun tak jemu makan kalau kita pelbagaikan jenis masakan dengan pengunaan telur & tomato sebab tomato ada rasa semula jadi dia masam manis sikit.
3.Pengunaan full cream milk dalam masak kan boleh bagi bayi dibawah 1 tahun.
Benda wajib ni. Kalau bawa cooker tapi tak bawa ni, nak memasak pun tak boleh. Hihi.. Nak cas handphone pun tak boleh.
4.Tomato, telur, unsalted butter & bread saya beli selepas landing kat sana nanti. Mungkin akan ada perubahan menu, kalau ada sayur-sayur & buah-buahan yang sesuai dimakan oleh baby.
*Mudah je kan? Semoga bermanfaat!
Sumber: Julie Davyd


Peluk dan Layankan Anak Sulung Puas-puas Sebelum Ada Anak Kedua

“Seronok memang seronok bila dapat tahu mengandung lagi. Tapi, bersediakah aku? Kenapa hamil anak kedua ni rasa tak sama macam anak pertama dulu?”
Kita selalu dengar orang cakap bahawa setiap kehamilan adalah unik dan berbeza. Tapi, sedarkah anda bahawa hamil anak kedua biasanya menjadikan seseorang wanita lebih emosional? Bukannya tak gembira, tapi perasaan gelisah, takut, dan sayu kerapkali datang silih berganti.

Jangan risau, sebenarnya perasaan ini adalah normal.
5 Perkara Yang Akan Mama Rasa Bila Hamil Anak Kedua
Berikut adalah antara perkara yang sering Mama rasakan ketika hamil anak kedua.

1. Bimbang Anak Sulung ‘Tak Cukup Kasih Sayang’
Mungkin hal inilah yang sering menjadi kebimbangan Mama. Namun sebenarnya, perasaan ini adalah sangat normal, lebih-lebih lagi apabila jarak kehamilan adalah rapat. Ada yang masih menyusu dan terpaksa dihentikan penyusuan badan atas nasihat doktor kerana berlaku kontraksi. Sebagai ibu, tentulah kita akan berasa canggung kerana terpaksa menidakkan hak si kecil yang masih belum tahu apa-apa.

Tetapi, anggaplah perasaan ini sebagai kehebatan naluri seorang ibu yang begitu sensitif terhadap keperluan anaknya. Malah, Mama mungkin tetap akan mempunyai perasaan ini walaupun jarak anak sulung dan anak kedua melebihi tempoh 3-4 tahun!
Foto Kredit: today.com

2. Kurang Membuat Persiapan
Semasa hamil anak pertama, anda banyak membaca dan mempunyai banyak masa untuk diri sendiri. Berbanding hamil anak kedua, anda mungkin mempunyai masa yang begitu terhad untuk diri sendiri. Sibuk dengan kerja di pejabat, menguruskan rumah tangga, menjaga anak sulung, dan sebagainya.
Oleh sebab itu, wanita cepat berasa letih. Secara tak langsung, ini juga mampu menyebabkan mereka lebih cepat emosional hingga bersikap acuh tak acuh terhadap anak sulung yang masih kecil dan inginkan perhatian.
Foto Kredit: thechart.blogs.cnn.com
3.  Bimbangkan Penerimaan Anak Sulung
Anda risaukan penerimaan anak sulung terhadap adiknya. Bolehkah dia menyayanginya? Adakah dia akan cemburu nanti? Ini antara yang sering menjadi kerisauan Mama dan Papa.
Sebelum kelahiran anak kedua, manfaatkanlah masa berkualiti bersama anak sulung anda. Berbuallah dari hati ke hati jika mereka sudah dapat memahami. Sedikit sebanyak, ini dapat membantu membina keyakinan mereka untuk menghadapi perubahan yang bakal berlaku apabila hadirnya adik baru.
Foto Kredit: consumerhealthdigest.com
4. Takut Tak Dapat Berlaku Adil
Mana mungkin Mama boleh melupakan saat-saat anak sulung yang sentiasa menjadi peneman setia anda ketika suami pergi kerja, outstation, dan sebagainya. Mereka setia bersama kita di saat susah dan senang, maka anda mungkin akan rasa bersalah jika kurang perhatian terhadap mereka apabila hadirnya anak kedua.
Memang sukar untuk ‘melepaskan’ memori bersama anak sulung. Tapi percayalah, memori bersama anak sulung anda akan kekal selamanya dan tidak akan terusik dengan kehadiran anak kedua. Bahkan, anak kedua juga bakal mempunyai ‘tempat’ tersendiri yang sangat istimewa dalam hati anda.
Foto Kredit: 5s1.ru
5. Masih Fobia Dengan Komplikasi Kelahiran Anak Pertama
Semasa kelahiran anak pertama, anda mungkin tak tahu lagi bagaimana rasa sakitnya bersalin. Malahan, anda langsung tak mahu mendengar bagaimana kesakitan bersalin itu kerana tidak mahu ianya mempengaruhi pemikiran positif anda.
Tapi, setelah merasainya sendiri, anda tak dapat lari daripada memikirkan kesakitannya. Bukan itu saja, mungkin ada yang masih trauma kerana mengalami komplikasi semasa bersalin anak sulung. Maka, amat penting untuk mendapatkan sokongan keluarga, terutamanya suami.
Foto Kredit: sheknows.com
Fikir Yang Positif Ya!
Seorang wanita bergelar ibu ini mempunyai limpahan kasih sayang yang tidak pernah putus buat semua anak-anaknya. Jadi, jangan risau kerana setiap anak itu tentu akan rasa bahagia dengan perhatian yang anda berikan kepadanya, tanpa mengira masa.
Hamil anak kedua mungkin lebih mencabar berbanding anak pertama. Yang pasti, semua ini bakal menjadi memori yang indah dan akan anda ingati selamanya!


Ini Sebabnya Ibu Mengandung Obses Kemas Rumah. Pantang Nampak Kotor, Bersepah

“Apa kena dengan bini aku ni… Dahlah sarat mengandung, tapi asyik nak mengemas aje kerjanya. Semalam dah banyak barang dalam stor dia punggah dan buang. Sekarang ni tak boleh bersepah sikit, habis dibebelnya.”
Sedar tak sedar, inilah antara simptom yang mungkin biasa berlaku pada ibu mengandung. Sampai suami pun naik hairan macam mana si isteri boleh dapat semua tenaga ni masa mengandung kan?

Sebenarnya, keinginan untuk berkemas dan mempersiapkan kehadiran bayi ketika hamil atau ‘nesting’ ini adalah normal. Malah, ada wanita yang lebih ekstrem dan tak boleh duduk diam langsung!
Jom kita ketahui lebih lanjut tentang ‘nesting’ ini dari sudut sains.

Obses Nak Mengemas Ketika Hamil. Ini 5 Perkara Tentang ‘Nesting’ Dari Sudut Sains
1. Apakah ‘Nesting’?
Anda mungkin tiba-tiba terjaga pada suatu pagi dan terasa bertenaga untuk berkemas dan menyusun semula semua ruang dalam rumah. Yang dah tak pakai, diketepikan. Yang dah buruk, dibuang. Yang masih elok, diatur.

Ada yang akan menyental semua lantai setiap hari, mengelap habuk sampai licin berkilat, dan ada yang tak henti-henti menghias serta menambah keperluan dalam bilik bayi yang bakal lahir.
Inilah yang dikatakan sebagai ‘nesting’. Ia biasa terjadi kepada ibu hamil, terutamanya apabila masuk trimester ketiga kehamilan.

2. Ia Adalah ‘Instinct‘ Semulajadi
Menurut laman web kesihatan WebMD, penelitian yang dibuat oleh pengkaji pada tahun 2013 mendapati bahawa keinginan untuk mempersiapkan diri sebelum menyambut kelahiran bayi adalah sesuatu yang normal dan intuitif.
Perkataan ‘nesting’ sendiri merujuk kepada perbuatan haiwan, khususnya burung yang membuat persediaan membina sarang untuk anaknya.
Ia diibaratkan dengan instinct wanita mengandung yang sebolehnya ingin memastikan persekitaran yang selamat dan selesa buat bayi yang baru lahir.
Foto Kredit: houselogic.com
3. Punca Lain
Selain disebabkan keperluan semulajadi menjelang kelahiran, ‘nesting’ juga boleh berlaku apabila dicetuskan oleh beberapa punca lain.
Menurut American Pregnancy, beberapa perkara yang boleh membuatkan ‘nesting’ berlaku lebih serius adalah:

Rasa bosan dan letih menunggu hari kelahiran
Terlalu risau dan nak bersedia lebih awal untuk memudahkan semua pihak
Rasa teruja dan seronok menyambut bayi yang bakal lahir

Foto kredit: tribune.com.pk
4. Ianya Juga Mendorong Sifat ‘Pelik’
Menariknya, ‘nesting’ ini mungkin menjadikan sesetengah wanita yang kebiasaannya tak suka mengemas tiba-tiba menjadi terlebih rajin.
Ada yang terlampau nak perfect sampai tak boleh ada satu sudut pun yang nampak tak teratur.
Bukan setakat itu, ada yang boleh terjaga tengah-tengah malam dan tiba-tiba berasa panik yang amat sangat apabila tersedar ada barang yang belum dibeli untuk bayi. Pelik kan?
Namun, itulah yang boleh berlaku. Ditambah pula dengan emosi yang kurang stabil dek hormon yang turun naik.
Ada yang sampai stres dan menangis bila tak dapat nak kemas atau aturkan barang seperti yang mereka nak. Aduh, satu hal pulak kan?
Foto Kredit: Medical Daily
5. Perkara Yang Perlu Diperhatikan
Walaupun persediaan ini bagus dan penting untuk anda, namun ada beberapa perkara yang perlu diberi perhatian oleh ibu, terutamanya dari sudut keselamatan.

Elakkan memanjat dan melakukan kerja berat yang membahayakan postur anda yang sarat mengandung.
Jangan melakukan sesuatu di luar keupayaan anda hingga berasa terlalu letih, lemah dan tidak bertenaga.
Pastikan anda membaca label pada semburan atau bahan kimia yang digunakan untuk mencuci ataupun mengecat. Pengudaraan yang baik juga penting agar anda tidak terhidu toksik yang membahayakan kehamilan.

Foto Kredit: gemini.no
eredakan Rasa Panik & Terlampau Obses Nak Mengemas
Perbuatan nak mengemas ni tak salah sebenarnya. Cuma kalau terlalu obses, ia mungkin akan merisaukan pasangan dan membahayakan diri.
Jadi seeloknya, buat perancangan bersama pasangan dan senaraikan apa yang anda inginkan. Cuba capai matlamat tersebut bersama-sama supaya si isteri taklah begitu terbeban nak buat semuanya.
Ia juga menunjukkan keprihatinan bakal ayah dalam mempersiapkan kehadiran orang baru tak lama lagi. Kasihanlah dekat isteri kalau dia yang kena buat semuanya. Dahlah mengandung pun dia, melahirkan pun dia. Jadi, Encik Suami tolonglah sama-sama kemas dan siapkan barang untuk newborn ya!


9 Persediaan Penting Sebelum Hantar Anak Ke Taska Atau Pengasuh

“Tahun depan dah nak mula taska, barang semua dah bolehlah ‘start’ beli. Tapi, selain barang-barang, apa lagi persediaan hantar anak ke taska ya?”
Resah, gelisah, takut, sedih, seram, semuanya ada apabila anda bakal menyerahkan anak di bawah jagaan orang lain buat pertama kalinya. Terbayang-bayang wajah anak yang menangis-nangis dan ketakutan, rasa tak sanggup meninggalkan anak, bukan?

Perasaan bimbang itu memang normal. Tapi, janganlah terlalu risau. Berbekalkan persediaan yang cukup, mudah-mudahan urusan anda untuk hantar anak ke taska akan berjalan dengan lancar.
Foto Kredit: shutterstock.com

9 Persediaan Penting Sebelum Hantar Anak Ke Taska
Untuk melancarkan hari pertama hantar anak ke taska, ibu bapa perlu tahu sedikit sebanyak tentang teknik yang betul untuk berpisah dengan si anak. Berikut adalah antara persediaan yang boleh dibuat sejak awal.

1. Biasakan Berjumpa Orang
Untuk membiasakan anak dengan persekitaran dan orang baru, cuba biasakan mereka untuk berjumpa orang baru atau bermain dengan anak-anak lain seusia mereka.
Bagi anak yang sudah mula memahami perbualan, anda boleh mula memberitahunya tentang taska. Mungkin anda boleh memberitahu bila mereka akan pergi, apakah yang akan dibuat di sana, pukul berapa anda akan datang menjemputnya, dan macam-macam lagi. Dedahkan mereka dengan cerita yang seronok hingga menjadikan mereka bersemangat. Yang penting, jangan lupa beritahu mereka bahawa anda tetap sayangkannya walaupun terpaksa berjauhan seketika.
Foto Kredit: cecrescer.com
2. Cuba Tinggalkan Secara Berkala
Jika sebelum ini anak anda tak pernah berpisah atau berenggang dengan anda, inilah masanya untuk anda mencuba.
Lakukannya secara berkala dengan meminta pertolongan suami, keluarga, atau sesiapa yang anda percayai. Mulakan dalam tempoh 10 minit, 30 minit, 1 jam, dan seterusnya.
Dengan latihan ini, anak anda akan belajar bahawa ibu akan sentiasa datang kembali walaupun mereka ditinggalkan.
Foto Kredit: bezzia.com
3. Membaca Buku Cerita
Membaca buku cerita adalah salah satu cara untuk anda menyampaikan mesej kepada anak dengan berkesan.
Tema ‘separation anxiety’ boleh didapati secara meluas melalui buku bergambar kanak-kanak. Rata-rata, ia mengisahkan bagaimana si ibu akan meninggalkan si anak buat sementara waktu dan akan kembali semula. Apabila anak memahami tentangnya, anda boleh selalu mengingatkan kisah ini semasa hantar anak ke taska kelak.
Sebenarnya ada banyak buku yang boleh dicari di kedai buku. Berikut adalah contoh buku yang boleh dibaca bersama:

‘Llama Llama Misses Mama’ oleh Ann Dewdney
‘Mama Always Comes Home’ oleh Karma Wilson
‘Owl Babies’ oleh Martin Waddell
‘Oh My Baby, Little One’ oleh Kathi Appelt
‘When I Miss You’ oleh Cornelia Maude Spelman

Foto Kredit: vicare.vn
4. Bermain Lakonan (‘Pretend Play’)
Selain membaca, anda juga boleh melakonkan babak pergi sekolah seperti bermain ‘cikgu-cikgu’ dengan anak. Dengan cara ini, mungkin anak akan lebih memahami situasi tersebut apabila tiba masanya.
Mudah saja, sediakan prop seperti meja dan kerusi untuknya duduk atau ruangan khas yang dianggap seperti sekolah. Kemudian, lakonlah watak masing-masing. Boleh juga ajak suami sekali!
Foto Kredit: plus.google.com
5. Bawa Anak Melihat Taska
Bawa anak melihat taska dan kenalkan kepada persekitarannya. Selalunya, setiap taska akan mengendalikan ‘open day’ di mana ibu bapa berpeluang melihat kesesuaian dan mengetahui lebih lanjut tentang taska tersebut secara mendalam.
Setelah ‘open day’ tersebut, anda juga boleh lalu-lalang atau membawa anak bersiar-siar dari jauh untuk memberi ‘feel’ kepadanya jika mereka nampak teruja. Tapi ingat, jangan terlalu memaksa atau ‘over-excited’ hingga menakutkan mereka pula.
Foto Kredit: babyclub.asda.com
6. Mulakan Rutin Tidur Yang Konsisten
Dalam tempoh 1-2 bulan sebelum hantar anak ke taska, anda sudah boleh mulakan rutin tidur dan bangun pagi secara konsisten.
Ini penting, kerana anak akan kurang meragam apabila mereka cukup tidur dan cukup makan. Bayangkan, apabila anak lewat bangun anda tidak akan sempat memberinya sarapan dan si anak menjadi keliru apabila keadaan menjadi kelam-kabut. Apabila hantar anak ke taska dalam keadaan ini, kemungkinan besar mereka akan terus mengamuk dan menangis.
Foto Kredit: ebay.com
7. Bekalkan Barang Kesayangan Anak
Barang kesayangan anak seperti mainan yang biasa dipegang, selimut kesukaannya, dan mungkin bekas makanannya perlu dibekalkan kepada pihak taska.
Sekurang-kurangnya perlu ada salah satu agar dapat membantu anak lebih cepat berasa ‘familiar’ dengan persekitaran tersebut.
Foto Kredit: mrs.dimwell.net
8. Ketahui Teknik Ucapan ‘Selamat Tinggal’
Cara ucapkan selamat tinggal yang paling berkesan ada 2 ciri iaitu ‘short & sweet’.
Ini bermaksud, anda perlu memberi perhatian semasa mengucapkannya, tetapi jangan terlampau panjang hingga menjadikan anak berasa gelisah.
Cukuplah sekadar memberitahunya ‘Mama akan kembali’ dan ‘Mama sayang kamu’. Yang lain-lain bolehlah anda beritahunya sejak di dalam kereta lagi ya!
Foto Kredit: parents.com
9. Jangan ‘Berpatah Balik’
Salah satu kesilapan besar ibu bapa adalah dengan ‘berpatah balik’ kerana tak sampai hati melihat si kecil meraung. Anda perlu berpendirian tetap dan konsisten kerana anda telah memberitahu anak bahawa anda hanya akan datang mengambilnya pada waktu tertentu.
Apabila anda ‘berpatah balik’, ketahuilah bahawa anda menjadikan keadaan lebih rumit buat si anak. Mereka akan keliru dan menganggap bahawa setiap kali menangis atau menjerit, ibu bapa akan cepat datang.
Maka, kuatkan hati anda dan lambaikan tangan sambil tersenyum. Walaupun sedih, jangan sesekali menangis di hadapan si kecil. Ini akan menjadikan mereka lebih emosional dan sukar diurus pada hari yang mendatang.
Foto Kredit: zwierciadlo.pl
Berikan Masa
Setiap ibu bapa perlu membuat persediaan mental dan fizikal dalam proses hantar anak ke taska. Jangan letak ‘expectation’ yang terlalu tinggi dan jangan pula marahkannya sekiranya anak belum dapat menyesuaikan diri.


7 Cabaran Kembali Bekerja Selepas Berpantang. Susah Juga Rupanya…

“Baru 2 hari masuk kerja lepas pantang ni, dah rasa tak larat. Tak sangka pula akan rasa letih macam ni. Normalkah?”
Apabila tamatnya cuti bersalin, tentu ibu-ibu rasa gementar dan sedikit kekok untuk kembali bekerja selepas 2-3 bulan bercuti. Rupanya, bukan senang nak ‘tune in’ semula kepada kerja di pejabat. Kehidupan selepas mempunyai anak kecil pastinya akan membawa perubahan dalam rutin harian anda.

Walaupun dah lama bekerja sebelum ini, keutamaan anda telah berubah. Bahkan, beberapa kebiasaan anda mungkin tidak dapat lagi dilakukan. Disebabkan itu, kebanyakan wanita perlu sedikit masa untuk menyesuaikan diri dengan perubahan baru ini.
7 Cabaran Kembali Bekerja Selepas Berpantang
Berikut adalah antara cabaran yang bakal dihadapi oleh hampir kesemua ibu yang kembali bekerja selepas tamat tempoh berpantang.

1. Risaukan Bayi
Hari pertama masuk kerja, entah berapa kali anda menelefon pengasuh untuk bertanyakan sama ada bayi anda OK. Ada juga yang minta dihantar gambar dan video setiap 1-2 jam.

Perasaan ini memang normal kerana sebelum ini 24 jam anda bersama bayi. Bila kali pertama meninggalkan mereka untuk dijaga oleh orang lain, tentulah ada sedikit kerisauan dan paranoid – walaupun dijaga oleh ibu sendiri.
Foto Kredit: islamiclife.com
2. Rutin Mengepam
Sesetengah wanita beruntung jika mempunyai majikan yang sangat menyokong penyusuan ibu. Jika tidak, ibu perlu mencari jalan agar mereka dapat mengambil sedikit masa untuk mengepam dan menguruskan susu perahan di pejabat. Ada juga yang terpaksa mengepam di dalam kereta dek kerana tak sempat mengepam di pejabat.
Hal berkaitan stok susu perahan memang boleh merunsingkan, macam-macam yang tak lekang dari fikiran; Cukupkah stok? Dapatkah memerah dengan konsisten di pejabat nanti? Mahukah si kecil meminumnya? Kalau kena balik lewat macam mana? Bolehkah pengasuh menguruskannya?
Foto Kredit: jezebel.com
3. Menyesuaikan Waktu Hantar / Ambil Anak Dari Pengasuh
Berbanding dengan sebelum ini, anda atau pasangan perlu menyusun semula jadual untuk menghantar serta mengambil anak di pengasuh / taska.
Kini anda perlu bersiap lebih awal, menyiapkan anak, serta menyediakan segala keperluan dalam begnya. Waktu balik pula, anda perlu pulang tepat pada waktu agar tak terlewat mengambil anak. Tiada lagi istilah stayback, overtime, atau lepak-lepak dengan kawan sementara menunggu trafik reda. Setiap minit kini lebih bermakna!
Foto Kredit: thestar.com
4. Memilih Pakaian yang Sesuai
Baju ni dah tak muat, baju tu tak ada butang. Baju ni pendek, baju tu pula kurang sesuai. Semuanya serba tak kena!
Selain perubahan dari segi emosi, ibu juga akan mengalami perubahan fizikal. Dengan status sebagai ibu menyusu juga, kini anda perlu menitikberatkan lebih banyak kriteria untuk mengenakan pakaian yang sesuai untuk menyusukan bayi atau mengepam susu.
Dalam masa berpantang juga, tidak semestinya kita akan mendapat semula bentuk badan yang dahulu. Kita pula dah biasa berkain batik dan berpakaian rumah. Jadi, pening kepala juga nak memilih baju formal ke pejabat. Tahu-tahu saja dah tak muat!
Foto Kredit: weight.sdghealth.com
5. Bekerja Dalam Keadaan Kekurangan Tidur
Bekerja atau tidak, ada masanya bayi tetap akan berjaga malam. Puas disusukan dan didodoi, mata mereka tetap tak mahu dipejam. Kita yang letih melayan sampai ke pagi. Masalahseperti ini masih boleh berlaku walaupun si kecil telah menginjak usia 3 bulan, lebih-lebih lagi ketika mereka kurang sihat atau sedang dalam proses menyesuaikan diri kepada perubahan.
Bila dah sampai pejabat, mulalah rasa pening kepala, tidak bermaya, hilang fokus, dan tersangat mengantuk. Kalau setiap hari begini, sesiapa pun boleh bertukar jadi zombie!
Foto Kredit : nutritionistcolumn.blogspot.com
6. Suasana Tempat Kerja Yang Dah Berubah
Sekembalinya anda ke tempat kerja setelah cuti bersalin, mungkin ada rakan sekerja anda telah berpindah, mungkin ada polisi baru yang telah ditetapkan, dan mungkin juga ada perkara baru yang anda tak pernah tahu.
Suasananya tidak lagi seperti dahulu dan anda rasa sedikit terasing apabila belum dapat menyesuaikan diri dengan keadaan baru itu. Bahkan, segalanya terasa lebih mencabar kerana kini anda perlu mengimbangi pekerjaan dengan kehidupan sebagai seorang ibu.
Foto Kredit: antennaconsulting.com
7. Kepenatan
Semua perubahan yang dinyatakan di atas ini pastinya akan menjadikan anda sangat penat. Keletihan yang dirasakan bukan sekadar di pejabat, tetapi juga di rumah.
Banyak lagi kerja rumah yang tak pernah habis, dengan tanggungjawab sebagai ibu menguruskan bayi yang tak pernah ada istilah ‘bercuti’. Sebagai seorang isteri juga, kita sentiasa berusaha melayan suami dan menyediakan keperluan mereka walaupun masa yang terluang semakin terhad.
Foto Kredit: parenting.com
Ambil Masa, Jangan Terlalu Stres
Masa peralihan ini sememangnya bukan fasa yang mudah untuk dilalui. Rasa stres, risau, dan suasana kelam-kabut pasti akan terjadi. Namun, sedikit demi sedikit anda pasti akan terbiasa dan dapat mengendalikannya dengan lebih lancar setiap hari. Jika terlalu sukar, pertimbangkanlah untuk mengambil cuti tambahan bagi menguruskan semua keperluan dengan lebih efisyen.
Sebagai suami, bantulah isteri dan berilah sokongan yang tidak berbelah bagi. Luangkan masa dan tanyakan keperluan mereka. Sama-sama mesti toleransi. Jangan anggap ini semua urusan isteri seorang diri saja ya!


5 Persediaan Perempuan Sebelum Menginjak Umur 30 Tahun

Adakah anda seorang student? Ataupun baru sahaja graduasi? Sekarang, sedang bercadang untuk berkahwin pula?
Biasanya, ramai mencari maklumat tentang persediaan perempuan sebelum kahwin. Ada juga yang agak curious, bersungguh-sungguh memenuhkan ilmu di dada tentang persediaan perempuan sebelum malam pertama.

Selepas berkahwin pula, mulalah mengunjungi banyak blog untuk mencari maklumat tentang persediaan perempuan sebelum bersalin dan semasa berpantang. Biasanya, bila sudah sampai tahap ini, umur masih dalam lingkungan 20-an.
Namun, tidak ramai yang memikirkan tentang persediaan perempuan sebelum umur 30 tahun. Apa yang perlu dibuat?

Boleh mula dari sekarang!

1. Kumpul harta

Ramai orang muda sibuk nak beli kereta baru. Waktu ni semua tengah berlumba-lumba tunjukkan kejayaan masing-masing lepas tamat graduasi. Tapi saya cadangkan, lebih elok kumpul harta seperti rumah atau emas.
Rumah kecil pun tak ada masalah sebab setiap tahun nilainya meningkat. Sama macam emas juga. Kereta pula nilainya turun setiap tahun. Kalau anda kebulur, boleh juga jual emas. Kalau tayar kereta tu boleh dimakan, lain cerita.
2. Perlindungan takaful / insurans
Foto Kredit: parkviewmortgages.co.uk
Yang ini paling ramai orang muda kedekut. Tapi mungkin kerana mereka jahil tentang perlindungan takaful/insurans ini, jadi ramai yang malas nak ambil tahu.
Sesetengah pula berharapkan syarikat untuk menanggung, sedangkan anda boleh diberhentikan bila-bila masa, lebih-lebih lagi waktu ekonomi merosot begini. Sekurang-kurangnya kalau ada apa-apa berlaku, tak adalah meroyan nak cari duit bayar bil perubatan.
Betul tak, bang.?
3. Belajar agama
Foto Kredit: islampos.com
Selalunya makcik di kampung suka sebut ayat ini.. ‘Perempuan belajar tinggi-tinggi, ke dapur juga!’.. sambil goyang-goyang tangan penuh emas. Frasa tu dah tak valid lagi sekarang. Perempuan berpendidikan inilah yang gegarkan bidang online sales sekarang.
Dan yang penting, gunakan masa muda ni untuk kaut ilmu agama banyak-banyak. Percayalah, bila dah ada anak ramai, dah tua atau dah berjaya dalam kerjaya, anda akan hilang masa untuk beribadat. Baru pakai telekung, anak dah lompat atas belakang badan. Nak pergi kelas agama? Tunggulah anak dah besar. Bila anak dah besar, badan pula tak larat.
4. Pelaburan saham amanah
Foto Kredit: bicaramoleks
Sama macam insurans/takaful. Umumnya orang berfikiran amanah saham atau dikenali sebagai unit trust ni memerlukan kita untuk mengeluarkan duit. Sebenarnya tidak. Apa yang anda bayar diambil dari portion duit KWSP anda.
Daripada dibiarkan dalam akaun sehingga umur 55 tahun tidak berusik, kan lebih untung jika dilaburkan?
5. Networking dengan orang lain
Foto Kredit: prweb.com
Selalu tak dengar ayat seperti ‘Eh, aku ada kenal sorang buat business ni. Nanti aku tanya dia.” ataupun ayat ‘Haritu kawan aku beli benda sama lah. Tak sure dia beli mana. Nanti aku tanyakan.’
Selalu tak?
Foto Kredit: hijablook.com
Waktu muda inilah waktu untuk kita kumpul contact dan kawan-kawan. Percayalah suatu hari nanti, ia sangat berguna untuk membantu diri sendiri dan orang lain.


Nak Beli Rumah Tak Boleh Main Beli Saja, Ini 6 Persediaan Penting Perlu Buat!

Impian setiap orang pasti ingin memiliki rumah sendiri namun itu bukanlah perkara mudah kerana harga semakin meningkat. Pelbagai persediaan sebelum beli rumah perlu difahami untuk mengelakkan sebarang kejadian yang tidak diingini berlaku.
Memang bahaya kalau main beli tanpa melakukan sebarang kajian. Jadi, sekiranya anda bercita-cita untuk memiliki rumah dalam masa terdekat, kami kongsikan 6 persediaan penting wajib ikut.

Baca juga: Cara Baiki TV Rosak Berjalur Guna Salotape Sahaja, Memang Jimat Banyak!
INI 6 PERSEDIAAN SEBELUM BELI RUMAH YANG ANDA WAJIB TAHU

1. Sediakan sekurang-kurangnya 10% hingga 15% deposit rumah. Jangan sediakan cukup-cukup simpanan tersebut. Jika rumah lelong atau subsale, perlu dibaiki dan touch up semula sama ada untuk duduk sendiri atau disewakan kepada orang lain.

Untuk rumah underconstruction, anda akan dapat cash back. Maka boleh guna duit itu untuk membaiki rumah.
2. Jangan bina hutang negatif terlalu banyak di awal pekerjaan anda kerana ia boleh menjadi penyebab loan tak lepas disebabkan komitmen terlalu tinggi.
3. Jangan ikut kawan-kawan ya nak apply kredit kad dan personal loan jika tak ada apa-apa keperluan.
4. Jika sukar untuk menyimpan, mulakan dengan ASBF. Rasa perit nak menyimpan pada awalnya tetapi di akhirnya akan terasa manis apabila melihat hasil simpanan beranak pinak selepas beberapa tempoh tahun.
5. Jangan beli kereta yang mahal sangat kerana ia boleh menjejaskan kiraan anda. Tips beli kereta yang sesuai adalah daripada jumlah setahun gaji kita.
Contoh RM3000 X 12 bulan = RM36,000
Pakai kereta biasa-biasa sahaja dulu, tetap sampai ke tempat kerja.
6. Setiap bulan usahakan tingkatkan simpanan. Macam mana caranya? Jika tak dapat kurangkan komitmen maka perlu cari tambahan pendapatan untuk recover semula.
Sukar memang sukar. Perit memang perit. Di mana ada usaha, InsyaAllah akan dimudahkan urusan anda kita untuk keluar daripada kemelut masalah kewangan.
Semoga artikel ini memberi manfaat kepada anda semua dan selamat menabung!
Baca juga: AWAS! Musim Panas Sekarang, Jangan Simpan 10 Barang Ini Dalam Kereta, Bahaya!
Sumber: Facebook Syafieqah A’lya


5 Persediaan Sebelum Bersalin, Dari Segi Mental & Emosi

Persediaan Sebelum Bersalin
Perkara yang selalu diabaikan semasa hamil adalah persediaan mental semasa mahu bersalin. Kebiasaannya, perkara yang lebih dirisaukan oleh wanita hamil adalah hospital pilihan, pakaian, mainan, katil bayi, kerusi tolak bayi, kerusi kereta dan lain-lain barang keperluan fizikal.
Bab ini, ramai sangat wanita yang tidak ambil peduli. Persediaan mental adalah antara latihan yang paling penting perlu dilakukan oleh wanita hamil jika mahu bersalin secara alami. Apa yang merisaukan banyak wanita, mereka lebih mementingkan persediaan yang memenuhi keperluan emosinya seperti barang-barang keperluan bayinya nanti.

Kalau bayi lelaki mahu belikan barang berwarna biru, kalau bayi perempuan mahu beli semuanya dengan warna pink sahaja.
Trend turun menurun.

Contoh persediaan mental adalah seperti berikut :

1. Emosi Semasa Bersalin
Kenal pasti emosi yang mungkin berlaku semasa bersalin nanti. Jika sebarang perasaan yang tidak stabil dapat dikesan, bekerja keras dari sekarang bagaimana cara untuk mengatasinya.
2. Kenalpasti Tahap Ketakutan
Latihan ini sangat bagus kerana ia dapat membuatkan anda lebih berusaha mencari jalan penyelesaian untuk menghilangkan ketakutan anda. Hilangkan ketakutan dengan melakukan perkara yang menyeronokkan anda. Itu sahaja
3. Kemahuan atau Kehendak
Latihan ini dapat melatih anda untuk mengenalpasti apa yang benar-benar diperlukan dalam rancangan bersalin (birth plan). Ia memberikan kebebasan memilih dan bukan lagi berserah sepenuhnya pada pilihan doktor.
4. Proses Bersalin
Semua wanita mahukan proses bersalin yang cepat dan tenang. Hal ini akan membuatkan rasa terpaksa berusaha cari apa yang perlu dilakukan sekarang dan gali lagi ilmu banyak-banyak.
5. Meditasi Bersalin
Latihan ini dapat melatih anda untuk mengenalpasti apa kekuatan dalaman anda dan bagaimana untuk melatih kekuatan dalaman supaya dapat dibuat semasa sedang sakit bersalin.
Antara rahsia kejayaan seseorang wanita dapat bersalin alami adalah kepercayaan pada diri sendiri serta keyakinan yang sangat tinggi pada Allah S.W.T. Percaya badan akan mampu dan kuat untuk lalui proses bersalin dengan mudah seperti yang telah Allah S.W.T kurniakan buat semua wanita. Yakin Allah S.W.T akan memberikan kekuatan untuk melahirkan bayi. Tidak ada orang lain yang mampu untuk memberi keyakinan semasa bersalin melainkan Allah S.W.T. Emosi yang cukup positif dan keyakinan yang tinggi dapat membawa anda untuk menempuhi proses bersalin alami.


7 Perkara Encik Suami Mesti Buat Bila Isteri Mengandung Anak Kedua

“Aduh, letih semacam bila mengandung anak kedua ni. Ingatkan bila dah anak kedua, kurang sikit rasa sakit dan penat…”
Bagi yang berpengalaman, anda mesti faham bahawa mengandung anak kedua sama sekali tak sama berbanding mengandung anak pertama dulu. Berbanding anda yang dulunya yang obses dengan majalah keibuan, barangan bayi dan perkembangan bayi setiap bulan, kini anda lebih sibuk hingga kebanyakan masanya anda terlupa bahawa anda sedang mengandung!

Dalam kesibukan inilah para suami perlu lebih peka serta memahami peranan mereka dan cuba memberi bantuan terhadap keadaan yang sedang dialami oleh isteri semasa mengandung anak kedua.
7 Perkara Suami Mesti Buat Bila Isteri Mengandung Anak Kedua
Berikut adalah perkara yang Encik Suami perlu lakukan semasa isteri mengandung anak kedua.

1. Layan & Uruskan Anak Pertama
Percayalah, isteri akan rasa cepat emosi dan sangat bersalah kalau tak mampu melayan anak sulung. Connection mereka memang lain macam sikit, tapi begitulah hati seorang ibu. Penat memang penat, tapi kalau boleh isteri tak mahu keperluan anak terabai.

Jadi kalau boleh, cubalah ambil alih urusan tersebut dan ringankan beban isteri anda. Pasti lega hati isteri bila tengok anak sulung dah boleh diurus oleh suami.

2. Ambil Tahu Soal Makanan Anak
Biasanya orang perempuan yang mengandung akan ada masalah untuk memasak. Rasa loya bukan main lagi dan ia bukanlah sesuatu yang dibuat-buat.
Kalau masa mengandung anak pertama dulu bolehlah juga nak order di kedai dan makan apa-apa yang tak memerlukan dia untuk memasak. Tapi bila dah ada anak, ada kalanya isteri akan terpaksa juga memasak kerana tak banyak kedai makan yang menjual makanan mesra anak-anak, terutamanya bayi.
Tapi bila isteri dah tak tahan sangat dengan bau masakan dan tak boleh memasak, sekurang-kurangnya suami kenalah tahu sikit-sikit cara memasak yang simple. Kalau tak pun, siap-siaplah survey kedai yang menjual makanan kegemaran anak supaya senang nak bungkus nanti.
Foto kredit: thebirthpro.org
3. Prihatin Terhadap Jadual Check-up Isteri
Kalau tak dapat teman pun tak apa, tapi cubalah pastikan pasangan anda tak perlu menghadiri temujanji di klinik dengan membawa anak sulung sekali. Ia mungkin nampak remeh, tapi anda sendiri tahu betapa lecehnya nak membawa anak kecil keluar bersama, kan?
Lagi satu, dengan mengambil tahu tarikh temujanji serta perkembangan bayi, ia juga menandakan rasa cinta dan keprihatinan anda terhadap kesihatan isteri.

4. Ringankan Tulang Buat Kerja Rumah
Dalam kehamilan lepas, anda mesti perasan bahawa kehamilan itu sendiri dah cukup memenatkan. Kali ini, keletihan itu tentunya berganda kerana isteri anda juga perlu melayan karenah anak pertama.
Dalam keadaan yang sarat mengandung, tentunya rasa letih yang dialami akan menjadikan kemampuan isteri anda lebih terbatas. Jadi, siapa lagi yang nak menolong membuat kerja-kerja rumah kalau bukan anda?
Ingat, bila bayi lahir nanti, lebih banyak kerja rumah yang akan mendatang – terutamanya cuci baju dan mengemas. Inilah masanya untuk anda melatih diri dan membiasakan diri dengan kerja-kerja rumah.
Foto Kredit: chatelaine.com
5. Sabar Dengan Emosi Isteri
Sukar bagi seorang wanita nak mengelak mood swing, terutamanya bila tengah letih dan stres. Kehamilan kali ke berapa pun, emosi seorang isteri mudah terusik dan kadangkala terpamer dalam perbuatan atau riak wajahnya.
Sebagai suami, jangan cepat ambil hati tetapi sebaliknya berilah pelukan dan bersabarlah dengan isteri yang sedang mengandungkan zuriat anda. Ingatlah kembali pengorbanan mereka untuk anda dan keluarga. Waktu itu mereka mungkin letih dan perlukan perhatian daripada anda.
Foto Kredit: http://www.whitsundayprofessionalcounselling.com
6. Bantu Persiapan Bayi
Kebanyakan isteri mungkin tidak begitu teruja mempersiapkan kelengkapan bayi sebagaimana mereka excited semasa hamil anak pertama. Namun bila difikirkan semula, bukannya mereka tak teruja, tapi sebenarnya TAK ADA MASA.
Macam mana nak fokus pada persiapan bayi kalau masanya semua habis untuk melayan anak pertama, memasak makanan untuk keluarga, membasuh dan menyidai pakaian, serta menguruskan keperluan rumah?
Apa kata bagi isteri sedikit masa untuk keluar shopping barang baby sendirian. Atau, anda boleh tolong beli barang sedikit demi sedikit. Atau, jadualkan waktu supaya anda berdua boleh shopping online bersama-sama. Mesti isteri seronok!
Foto Kredit: syla.org.ua
7. Rancang Babymoon
Akhir sekali, tak salah rasanya jika anda merancang percutian bersama sebelum kehadiran bayi kedua. Tak kiralah sama ada anda mahu meluangkan masa berdua atau bertiga bersama anak, masa ini tentunya akan mengukir kenangan indah sekaligus memberi masa untuk relaks. Barulah dapat menghilangkan rasa stres yang terkumpul dalam otak.
Foto Kredit: untumble.com
Bila Isteri Ceria, Semua Gembira
Walaupun rasa risau selalunya berkurang, kehamilan kali kedua adalah pengalaman yang berbeza dengan sebelumnya kerana anda mempunyai tanggungjawab yang berbeza, expectation tertentu, serta emosi yang tidak terduga.
Semoga keprihatinan yang ditunjukkan oleh anda terhadap isteri akan berpanjangan walaupun selepas isteri mengandungkan anak kedua, ketiga, keempat dan seterusnya. Bila isteri ceria, mesti semua akan rasa lebih gembira!


Bayi Dilambung Untuk Persembahan Jalanan Di Bukit Bintang, Backpacker Rusia Kini Ditahan

Bukit Bintang sememangnya terkenal sebagai salah satu tempat yang popular dengan persembahan jalanan. Tapi lain pula jadinya bila ada yang cuba buat persembahan yang ‘mengerikan’, lebih-lebih lagi apabila melibatkan bayi.
Sebuah video seorang pelancong berdurasi selama 1 minit 26 saat menjadi viral di media sosial apabila seorang pelancong warga asing berkulit putih, dilihat menghayun serta melambung seorang bayi yang dipegang di bahagian kaki beberapa kali.

Perbuatan tersebut merupakan sebahagian daripada persembahan jalanan mereka di Bukit Bintang, Kuala Lumpur, di mana turut kelihatan seorang lagi lelaki dan dua wanita yang sedang bermain muzik.
Sungguhpun dalam video itu bayi berkenaan kelihatan teruja dan gembira, namun orang ramai khuatir ia akan mendatangkan kecederaan selain menganggapnya sebagai satu bentuk eksploitasi yang melanggar undang-undang.

Dipercayai Mengutip Derma Untuk Membiayai Perjalanan Mereka
Menurut pemilik akaun Facebook bernama Zayl Chia Abdullah, kejadian tak bertanggungjawab tersebut dirakam ketika dia berada di Bukit Bintang.
“I happen to pass by this area in Bukit Bintang and I saw this irresponsible act that can literally causes injury to that poor baby.
“Why is the authority allowing such act to be showcase to public. These street performer needs to be arrested! Please do something.”
Video penuh di sini:
https://m.facebook.com/story.php?story_fbid=10217882252990548&id=1310192681
Bahaya Shaken Baby Syndrome
Sementara itu, rata-rata pengguna laman sosial didapati mengecam tindakan sedemikian sekeras-kerasnya hingga ada yang melaporkannya dan membawa perhatian pihak berkuasa. Pihak polis pantas bertindak dan menahan warga Rusia tersebut.
Meskipun ada yang berpendapat ia mungkin sebuah kebiasaan di negara pelancong tersebut, namun ia lebih dilihat sebagai mengeksploitasi anak mereka sendiri bagi tujuan mengumpul dana.
Bukan itu saja, ia juga dikhuatiri berbahaya kepada fizikal bayi selain boleh mendatangkan kecederaan serius pada otak bayi atau shaken baby syndrome

Fuh, yang lain jangan tiru aksi macam ni pula ya!

*Sumber: Astro Awani, Harian Metro


Persepsi Lapuk Wanita ‘Insan Lemah’ Dah Tak Relevan, Ini Bukti Kaum Hawa Memang Berani!

Bila bercakap pasal perubahan hidup, bukan semua orang berani. Apatah lagi kalau dikaitkan dengan golongan wanita, ada saja yang tak percaya. Kononnya mereka ni ‘insan lemah’, golongan manja dan tak pandai berdikari. Hm.. Dah nak masuk tahun 2020, rasanya pemikiran macam tu memang tak relevan lagi.
Kempen ‘Tak Kenal, Tak Cinta’ daripada MAGGI® CukupRasa™ antara inisiatif yang patut dipuji kerana ia sedikit sebanyak memberi semangat dan dorongan kepada golongan wanita agar mereka berani mengambil langkah pertama dan mencuba sesuatu yang baru.

Sempena nak masuk tahun baru ni, kami di Sirap Limau nak ajak anda semua sama-sama cabar diri untuk mulakan langkah pertama dan buat perubahan yang lebih berani sama seperti 4 wanita hebat ini. Nak tahu kisah hebat mereka? Baca artikel ini sampai habis ya!

1. Jangan takut untuk belajar, Eina Azman cetus fenomena dalam dunia masakan
Siapa tak kenal dengan Datin Paduka Ainur Syakina Azman, atau lebih dikenali sebagai Eina Azman. Wanita cantik ini saban hari terus viral di media sosial dengan video tutorial masakannya. Bergelar isteri dan juga ibu buat pasangan kembar berusia 3 tahun iaitu Karl Kareef dan Arianna, Eina Azman ternyata ada kisahnya tersendiri.

Mengakui suatu ketika dulu memang tak pandai memasak dan pernah dilarang ke dapur oleh nenek serta ibunya kerana kurang berhati-hati, beliau akhirnya tekad untuk perbaiki kelemahan diri. Berkat kesungguhannya, siapa sangka kini nama Datin Paduka Eina Azman berjaya cipta fenomena dalam dunia masakan dan kini mempunyai lebih 1.8 juta pengikut di Instagram.

Bercerita lanjut tentang kariernya, Datin Paduka Eina Azman tidak lokek berkongsi tentang langkah berani untuk menceburi bidang perniagaan walaupun pada masa yang sama masih bergelar anak seni dan sentiasa sibuk dalam menguruskan rumah tangga serta dua anak kembarnya. Eina Azman yang kini giat mengusahakan bisnes skincare sendiri iaitu Nea Beauty Care Malaysia membuktikan bahawa tiada yang mustahil untuk berjaya asalkan anda berani membuat perubahan.
2. Bukti wanita juga berani, Mardiana Razali terbangkan pesawat ke udara
Siapa sangka wanita yang tampak lemah lembut ini merupakan seorang ibu tunggal yang pernah bergelar juruterbang pesawat pengangkut Tentera Udara Diraja Malaysia (TUDM). Mardiana Razali yang kini bertugas sebagai jurulatih penerbangan di Layang-Layang Flying Academy berkata, memegang gelaran ibu tunggal bukanlah sesuatu yang mudah kerana beliau terpaksa memikul tanggungjawab lebih besar untuk membahagikan masa antara kerjaya dan keluarga.

Mardiana mengakui tuntutan kerjanya sebagai juruterbang kadang-kadang memaksa beliau untuk mengorbankan masa bersama anak-anak. Namun, dia cukup bertuah kerana masih mempunyai ibu bapa yang sudi membantu menguruskan anak-anak sepanjang ketiadaannya.

Beliau yang pernah menggalas jawatan sebagai pegawai tentera berpangkat Mejar TUDM juga bersyukur kerana anak-anak sentiasa memahami kerjayanya. Ini membuatkan dirinya sentiasa kuat dan bersemangat untuk terus berkhidmat dan membuktikan bahawa golongan wanita juga mampu melakukan tugas yang ekstrem sama seperti kaum lelaki.
3. Perniagaan hampir tutup, Anne Idris tak pernah putus asa
Anda mesti pernah lihat hasil kerja tangan wanita ini tapi mungkin tak pernah tahu siapa pemiliknya kan? Kalau anda nak tahu, disebalik namanya yang pernah tular kerana berjaya menghasilkan kek bernilai puluhan ribu ringgit, sebenarnya Siti Saleha Idris atau lebih dikenali sebagai Anne Idris ada kisah dukanya yang tersendiri sewaktu membangunkan perniagaan My Mum’s Bakery.

Berkongsi tentang pengalaman pahit yang pernah dialaminya, Anne berkata suatu ketika dahulu perniagaannya juga hampir ditutup. Dalam masa tiga tahun, modal perniagaannya yang berjumlah RM130,000 habis begitu saja. Peristiwa kereta ditarik, kedai dikunci sebab tak mampu bayar sewa, perniagaan jatuh merudum sangat menyakitkan. Menurut Anne, kesemua tragedi duka itu berpunca daripada kesilapannya sendiri yang kurang ilmu dan kemahiran dalam perniagaan.

Mengenangkan wajah ibunya, beliau tekad untuk menebus kesilapan lalu. Akhirnya, nama Anne Idris berjaya mendapat tempat di hati rakyat Malaysia dan beliau merangkul pelbagai anugerah seperti Anugerah Usahawan Safi Rania 2012, Anugerah Usahawan Cemerlang Tekun Nasional 2017 dan juga Ikon Usahawan Muda 2019.
Kini, sebahagian besar pelanggan My Mum’s Bakery terdiri daripada orang-orang kenamaan dan berjawatan tinggi termasuk Perdana Menteri Malaysia. Beliau juga pernah diberi kepercayaan untuk membuat kek untuk Raja Arab Saudi iaitu King Salman tau!
4. Menongkah arus pemodenan, Hafiza terus berjuang demi anak
Bergerak seiring dengan peralihan zaman, Hafiza Abd Rahman pula berkongsi cabarannya dalam mendidik anak-anaknya melalui kaedah homeschooling. Beliau berpendapat, ibu bapa sekarang tidak boleh terlalu memaksa anak-anak mengikut keinginan mereka tapi seharusnya melihat kecenderungan dan minat anak.
Idea menyekolahkan anak di rumah tercetus daripada pengalamannya sendiri memandangkan dulu ibu bapanya sibuk bekerja dan banyak masanya dihabiskan di rumah nenek. Kini, Hafiza sangat bersyukur kerana beliau mendapat sokongan penuh daripada suami yang sentiasa menghargai setiap usahanya untuk membesarkan anak-anak.

Mengakui kewangan adalah cabaran terbesar Hafiza berkata, sebagai ibu dia sudah bersedia lebih awal, berjimat-cermat dan mendahulukan perkara membabitkan pembelajaran. Hafiza sendiri pernah menolak tawaran kerja di luar rumah walaupun gaji agak lumayan kerana baginya kegembiraan dalam berkongsi ilmu bersama anak tidak dapat diganti dengan wang ringgit.
Selain itu, sebagai ibu dan guru sepenuh masa, Hafiza berkata dia juga perlu mengekalkan tahap kesihatan fizikal dan mental agar berada dalam keadaan baik bagi menguruskan anak-anak. Tambahnya lagi, membuat jadual waktu serta mendisiplinkan anak-anak turut mencabar emosinya. Beliau sendiri banyak membuat rujukan daripada pelbagai negara bagi mendapatkan kefahaman serta menyesuaikan dengan budaya di Malaysia.
Hafiza yang juga Pengarah Urusan pusat pembelajaran holistik HappyMindz berkata, kini dia berbangga dengan pencapaian keempat-empat anaknya. Sekarang kesemua anaknya sedang membuat persediaan untuk peperiksaan O-Level dan A-Level. Selain itu, mereka berkemahiran dalam tarian balet dan seni mempertahankan diri seperti taekwondo, karate, aikido, brazilian jiu jitsu, judo serta wushu.

Anak-anaknya juga mengikuti seni muzik dan mendapat pensijilan akreditasi Trinity College London (Trinity) dan Royal School of Music, United Kingdom (ABRSM) serta menyertai pelbagai kelas bahasa seperti bahasa Inggeris, Mandarin, asas bahasa Jepun, Sepanyol dan Perancis.
Jangan takut untuk buat perubahan, buktikan wanita cukup berani!
Keberanian keempat-empat wanita ini berjuang untuk membuat perubahan dalam kehidupan mereka dan keluarga sangat mengagumkan. Apa yang pasti, segala penat lelah dan usaha mereka cukup memberi inspirasi. Selari dengan kempen ‘Tak Kenal, Tak Cinta’ daripada MAGGI® CukupRasa™ kami di Sirap Limau berharap usaha yang dilakukan ini mampu menjadi pendorong kepada wanita agar berani mengambil langkah pertama mencuba sesuatu yang baru.
Ini kerana langkah berani ini dapat memberikan kesan positif sekaligus membantu wanita untuk lebih bersemangat dan berdaya saing pada masa akan datang. Ingat, tiada yang mustahil untuk cipta kejayaan asalkan anda kena berani mencuba benda baru dan teruskan usaha sampai berjaya. Begitu juga bila memasak, jangan takut untuk mulakan langkah pertama dan kongsi hasilnya bersama yang tersayang!
Hebat-hebat rasa, MAGGI® CukupRasa™!

Tak Kenal, Tak Cinta, samalah macam MAGGI® CukupRasa™ yang sangat sesuai digunakan dalam masakan kerana ia melengkapkan rasa hidangan di samping mempercepatkan proses memasak. Ingat, walaupun anda sibuk dengan komitmen harian, tapi bila masuk bab memasak pastikan anda jadi juara di hati keluarga.
Kalau anda belum pernah mencuba MAGGI® CukupRasa™, cepat-cepat beli sebab MAGGI® CukupRasa™ lengkap dengan bawang segar, rempah-ratus serta rasa ikan bilis yang dijamin boleh melazatkan lagi masakan anda. Tak kisahlah kalau anda nak buat sayur campur goreng, mi goreng, nasi goreng, ikan goreng mahupun telur dadar, tak perlu tambah garam dah, cuma taburkan MAGGI® CukupRasa™ dalam masakan dan rasai sendiri bagaimana ia melengkapkan rasa masakan anda!
Pendek kata lepas ni, tak kisahlah kalau kena masuk dapur hari-hari pun. Bila ada MAGGI® CukupRasa™, apa jenis masakan pun pasti jadi sedap. #TakKenalTakCinta #MAGGICukupRasa


Anak Dah Nak Masuk Darjah 1, Ibu Ayah Buat Persediaan Ini, Perkongsian Daripada Pakar!

Seringkali ibu bapa tertanya-tanya apa perkara yang perlu dilakukan sebagai persediaan awal sebelum anak masuk darjah 1 nanti. Disebabkan itu, amatlah penting buat ibu bapa untuk mengetahui persiapan anak masuk darjah 1. Terutamanya buat ibu bapa yang pertama kali merasai pengalaman ini, di mana saat genting tersebut akan berlaku pada bulan Mac yang tidak lama lagi.
Usah khuatir kerana anda masih mempunyai masa untuk melakukan persediaan tersebut bermula dengan sekarang. Justeru itu, mari ikuti perkongsian matlamat dan cara menyediakan anak untuk ke sekolah dari Puan Pija Ramli yang merupakan pakar seorang Psikologi Perkembangan.

Baca juga: 8 Tips Buat Anak Mendengar Kata, Jangan Terkejut Selepas Ini Anak Terus Berubah!
KEBIMBANGAN IBU AYAH TENTANG SEKOLAH
Gambar hiasan: Google.

Bulan 3 nanti Insya Allah sesi persekolahan tahun baru akan bermula kan? Parents yang ada anak nak masuk sekolah rendah mesti tengah nervous sekarang

Boleh ke anak saya membaca dengan baik?
Boleh ke anak saya menulis dengan kemas?
Boleh ke anak saya ikut arahan cikgu?
Boleh ke anak saya berkawan?
Betul ke betul?

Sama lah untuk saya sendiri, tapi Afi akan masuk tadika Insya Allah bulan 3 nanti, kelas 4 tahun walaupun dia baru masuk 3 tahun, 3 tahun 2 bulan secara tepatnya. Jauh lagi nak capai 4 tahun.
Jadi kerisauan saya dan parents yang anak lahir hujung tahun ini ialah, mampu ke mereka keep up dengan kawan sekelas? Dan itulah sebab mengapa saya daftarkan juga anak saya untuk bantu dia belajar dan bersedia dalam suasana pembelajaran formal sebelum ke sekolah rendah.
PERSIAPAN ANAK MASUK DARJAH 1
Saya kongsikan matlamat dan cara menyediakan anak utk ke sekolah:
1. 3 – 5 TAHUN
Gambar hiasan: Google.
Usia ini merupakan peringkat anak untuk belajar memilih tingkah laku yang sesuai berdasarkan situasi dan permintaan.
Anak perlu belajar untuk bertindak balas terhadap permintaan dan arahan orang dewasa lain. Selain itu, anak perlu belajar untuk bertoleransi melalui aktiviti bermain bersama rakan sebaya dan perlu belajar untuk mengawal diri (sedar bahawa tidak semua kehendaknya perlu diikuti).
Keyakinan diri anak, keupayaan anak untuk menyesuaikan diri dengan suasana dalam kelas dapat dibantu dengan jadual rutin harian yang konsisten.
Adakan peraturan mudah untuk anak ikut:

Bagi anak buat kerja rumah ringan setiap hari.
Bagi anak keluar bermain setiap petang.
Bawa anak ke pelbagai tempat yang mempunyai peraturan yang berbeza (library, mall, playground, ziarah rumah orang lain etc).

Kalau anak dah 3 tahun, Insya Allah dah sesuai tu untuk parents masukkan anak ke tadika sebab modul sepatutnya berbentuk ‘play and learn’.
2. 5-7 TAHUN
Gambar hiasan: Google.
Peringkat anak belajar mendapatkan kemahiran asas akademik formal seperti mengingat, membaca, menulis, mendengar dan menceritakan semula.
 Ibu bapa sepatutnya sudah mengukuhkan integrasi sensori motor dan kesedaran spatial pada peringkat awal kanak-kanak. Pada fasa ini pula ibu ayah perlu mulakan latihan intensif untuk kemahiran formal.

Ajar anak membaca ikut kaedah pilihan yang sesuai.
Ajar anak menulis dengan latihan menulis setiap hari.
Lakukan aktiviti story telling bersama anak setiap hari.

Jangka masa bergantung pada tahap daya tumpuan anak masing-masing, bermula 15 minit bagi satu sesi. Dalam masa yang sama, terus beri galakan kepada anak untuk memulakan persahabatan dan berinteraksi dengan orang lain sama ada sebaya atau dewasa.
Persediaan utama yang ibu ayah perlu lakukan seawal usia 3 tahun adalah membantu anak meningkatkan keupayaan penyesuaian diri dalam pelbagai situasi sosial, formal dan tidak formal. Ini adalah sangat penting.
Walaupun anak anda bijak atau genius tetapi sekiranya anak tidak mempunyai keupayaan menyesuaikan diri, anak tidak dapat berfungsi dengan baik di sekolah.
Sumber: Facebook Pija Ramli


Wow! Wanita Ini Kongsi Tips Bawa 7 Orang Anak Perempuan Travel Luar & Dalam Negara!

Persiapan anak ramai buat keluarga besar, sememangnya mengambil masa lebih lama untuk ibu dan ayah menguruskan mereka. Apatah lagi, bawa mereka pergi bercuti di tempat yang jauh, sama ada di dalam negara mahupun ke luar negara.
Malah, persiapan perlu dibuat awal, sebagaimana perkongsian seorang ibu kepada 7 orang puteri ini yang gemar membawa anak-anaknya pergi melancong. Mari ikuti tips persiapan untuk bawa anak-anak bercuti dan idea-idea bernas Puan Shaeriani A Hamat sebagai panduan kepada keluarga lain.

Baca juga: Tips ‘Packing’ Melancong Anak Ramai. Kemas & Teratur, 3 Beg Besar Je!
TIPS ‘TRAVEL’ BAWA ANAK RAMAI BERCUTI JAUH
Gambar hiasan: Google.

Hari ni mama nak share tips persiapan yang mama buat untuk bawa anak-anak (7 puteri) travel jauh, dalam negara atau oversea. Kali ini trip di Vietnam.

PERSIAPAN ANAK RAMAI BAWA BERCUTI JAUH DALAM & LUAR NEGARA
Inilah tips mama untuk memudahkan perjalanan mama dan papa handle mereka, puteri 7 kami. Tips ‘PERSIAPAN’ untuk bawa anak-anak bercuti:
1. KEMAS 2 HARI SEBELUM BERTOLAK

 Persiapan kena 2 hari sebelum bertolak. Beg baju ‘WAJIB ‘ 1 seorang dan kalau boleh bag sandang untuk mudah perjalanan. Nanti baru ada tanggunjawab bawa barang sendiri.
2. ANAK KEMAS SENDIRI
 Anak-anak kena simpan sendiri bila mama baca berdasar ‘SENARAI’ baju, tudung, seluar dan berapa lama akan tinggal dekat sana. Mama akan tentukan color dan jenis baju.
Biasanya mama akan bagi yang ringan kurangkan berat nak pikul. List mama dah buat seminggu awal.
3. ANAK-ANAK MESTI BERKASUT
Semua anak-anak mestilah ‘BERKASUT’ untuk keselamatan dan melancarkan perjalanan sepanjang travel. Banyak pegerakan semasa travel, walaupun anak mama puteri tapi ke sana ke mari juga.
4. PASSPORT DITANDA MENGIKUT SUSUNAN KELAHIRAN

Semua ‘PASSPORT’ akan ditanda mengikut susunan, ikut kelahiran 1-7 untuk senangkan urusan semasa di airport. Sebab passport papa akan pegang dan bila sampai giliran pengenalan identiti, papa akan bagi ikut numbering. Tak perlu dah buka.
5. KELUAR AWAL DARI RUMAH KE LAPANGAN TERBANG
Keluar awal untuk ke airport sebab anak-anak ramai dan masih kecil. Sampai awal tak apa sebab kita tak tahu apa terjadi dekat tengah jalan.
6. ANAK BAWA TELEFON PINTAR PERLU PAKAI SLING BEG
Semua anak yang bawa telefon pintar perlu memakai sling bag. Kena berhati-hati dan memudahkan benda berharga ada dekat dengan kita baru tak tertinggal.
Mama bagi 1 orang sahaja bawa sebab tak nak diaorang asyik main gadjet semasa dalam hotel. Satu tu pun supaya mama nak berhubung sebab bilik berasingan.
7. BEG BERTANDA NAMA

Beg mestilah ‘DITANDA’ nama sebab senang untuk mengecam beg masing-masing. Senang untuk anak-anak cari keperluan masing-masing sebab beg kami semua sama tapi keperluan berbeza. Ada yang uzur dan sebagainya.
8. BAWA MAKANAN RINGAN
Bawa makanan ringan seperti biskut, cococrounch dan honeystar serta lain-lain yang ringan untuk keperluan bayi supaya tak ada lapar dalam perjalanan.
Bayi tak tahan lapar dan tak nak dia merengek sebab urusan airport memang lama dan kita tak tahu macam mana tempat orang kan.
9. PESAN ANAK UNTUK TEPATI MASA
Selalu pesan pada anak-anak supaya ‘ TEPATI MASA’ agar boleh selari dengan program travel.  Bagi diaorang tahu masa itu emas, baru lah boleh atur kehidupan sendiri.
10. SET PAKAIAN SAMA UNTUK ANAK-ANAK
Ini yang ‘LAST’ mama suka pakaikan anak-anak baju, tudung, seluar, anak tudung semua ‘SAMA’ sebab senang nak ‘MENGECAM’ anak-anak jika jauh sikit dari kita.
Mereka nama sahaja perempuan tapi sama sahaja macam anak lelaki heheh. Kalau tak travel pon memang selalu sama hahah.
Mama & 7 puteri muslimah.
Sumber: Facebook Shaeriani A Hamat


Wanita Ini Kongsi Petua Mudah Bersalin Dengan Makan Laksa Atau Sayur Keladi, Biar Betul?

Pelbagai persiapan ibu bersalin dilakukan, bagi menghadapi akan hari yang penuh debaran itu. Selain menyediakan kelengkapan bersalin, ada juga para ibu yang mengamalkan pelbagai petua sepanjang proses kehamilan. Ini termasuklah petua melalui makanan seperti mana yang dikongsikan oleh Puan Lini Sharoni.
Puan Lini menceritakan, amalan yang dilakukan sewaktu mengandungkan anak keempatnya, dengan memakan laksa dan sayur keladi sewaktu usia kandungan 8 bulan ke atas. Di mana, ia telah memberi kesan positif sewaktu proses kelahiran anaknya. Mari ikuti kisah ini di bawah.

Baca juga: Kejap Sedih, Sekejap Murung, Ini 5 Jenis Emosi Isteri Dalam Pantang, Suami Kena Peka!
PERSIAPAN IBU BERSALIN

Peringatan mesra buat pembaca, petua ini hanyalah sebagai usaha lain untuk memberikan yang terbaik kepada anda dan kandungan. Kita yang mengamalkan, tetapi Allah SWT yang mengizinkan.

Sebelum menikmatinya, adalah lebih baik mendapatkan nasihat dari doktor yang merawat anda. Ia bagi mengelak dari sebarang kemudaratan. Manalah tahu, anda mempunyai alahan kepada sesuatu makanan atau komplikasi lain. Selamat membaca!
PETUA IBU HAMIL BAGI MUDAH PROSES BERSALIN

Petua ini untuk ibu-ibu mengandung bagi mudah melahirkan bayi, Insya Allah. Kak Lynn nak kongsi petua untuk ibu-ibu mengandung yang bakal melahirkan.
Laksa utara, laksa lain tak pasti. Pengalaman Kak Lynn masa melahirkan anak ke-4, sakitnya cuma +- 15 minit sahaja dengan jarak kelahiran bayi.
Masa kandungan masuk 8 bulan, masa itu balik kampung. Jumpa dengan anak sepupu mak. Dia bagi petua.
“Dekat-dekat nak bersalin nanti hang makan kerap sikit sayur keladi, tak pun laksa. Hari-hari pun tak apa, Insya Allah mudah hang bersalin.”
Memang Kak Lynn amal sebab anak sulung lahir cara pembedahan. Anak kedua dan ketiga Kak Lynn ambil epidural sebab masa anak pertama tu tak buka jalan walaupun dah seharian pecah ketuban.
RUPANYA NAK BERSALIN MASA PERGI PERIKSA KANDUNGAN TAPI TAK RASA SAKIT

Lepas diberi petua itu, memang Kak Lynn makan laksa dan sayur keladi sekerap mungkin. Dan bila hampir 2 minggu nak bersalin tu hari-hari beli laksa. Alhamdulillah, hari melahirkan tu sebenarnya nak pergi check up je, pagi. Tak sakit apa pun.
Tiba-tiba doktor cakap dah boleh bersalin hari ini. Terus kena tahan hospital. Relaks borak-borak dengan suami sambil check jantung bayi.
Tengah hari doktor tengok semula terus suruh masuk labour room. Tak sampai 15 minit pun, rasa Kak Lynn. Sakit yang betul-betul sakit melahirkan tu, terus bayi keluar tanpa ubat induce tanpa epidural.
Alhamdulillah, 100% normal. Jarak antara anak no.3 dan no.4 saya 5 tahun.
Petua Kak Lynn untuk yang bakal melahirkan tu, makanlah laksa sekerap mungkin. Sayur keladi susah sikit nak cari dekat bandar-bandar ni. Takut dapat yang gatal pulak nanti, masalah lain pula datang. Jadi, makan laksa sahaja.
AMARAN!
Kandungan yang 7 bulan ke bawah jangan makan kerap pula laksa. Takut terbesalin awal pula nanti. Maklumlah laksa ini susah sikit nak jemu. Yang tak mengandung pun boleh sahaja makan hari-hari sebab sedap hehe.
EDITED: Saya kongsi petua. Alhamdulillah, saya amal dan diizin Allah jadi saya kongsi. Dan yang terbaru ini adik ipar pun amalkan. Dia pun cakap, kali ini mudah sangat dia bersalin (baru minggu lepas). Dan apa pun, semuanya degan izin Allah sahaja.
Sumber: Facebook Lini Sharoni via Masak Apa Hari Ni..(MAHN)


Persiapan Penting Ibu Bapa Wajib Tahu Untuk Anak Darjah 1 Masuk Sekolah

Dengan berbaki lagi beberapa hari sebelum sesi persekolahan bermula, pasti ada antara ibu bapa yang teruja anak-anak bakal masuk ke sekolah. Selain itu, ibu bapa perlulah luangkan sedikit masa membuat persiapan mengajar anak sebelum melangkah ke darjah 1. Jadi, cikgu ini telah kongsi persiapan penting ibu bapa yang bakal membawa anak masuk ke sekolah.
ADA ANAK DARJAH 1 TAHUN 2020? INI PERSIAPAN SEBAGAI IBU BAPA

1.PASTIKAN ANAK KENAL HURUF DAN BOLEH MEMBACA DAN MENGEJA

Silibus KSSR Semakan 2017 sangat tinggi arasnya. Murid yang masuk dengan ‘zero’, pasti ketinggalan jauh ke belakang. Silap-silap akan masuk kelas pemulihan.

Bahasa Malaysia tahun 1 silibus baru ini murid dah kena pandai bina ayat berdasarkan gambar menjelang pertengahan tahun. Matematik pula dah diperkenalkan asas bundar, asas pecahan malah pengurusan data. Ini semua topik di Tahun 4 kalau ikut silibus lama, KBSR. KSSR ni lain macam dia punya pergi.Bayangkan kalau anak kita masuk dengan ‘zero’. Pasti tertinggal kerana cikgu tak akan tunggu anak kita seorang.

2.BIMBING ANAK DI RUMAH. BERHENTI MERUNGUT SILIBUS TINGGI & SOALAN TERLAMPAU KBAT

Anak walau ada asas membaca dan tahu operasi asas nombor pasti ketinggalan juga jika tiada bimbingan lanjut di rumah. Silibus berat, masa singkat. Namun sebenarnya anak-anak kita boleh kuasai. Majoriti murid mampu ikut dengan baik. Kebanyakan murid yang tertinggal adalah yang tidak diberi bimbingan lanjut di rumah. Nak anak berjaya? Bantu mereka. Jangan harap ilmu di sekolah dan guru semata-mata.
3. AJAR ANAK KENALI & GUNA WANG

Semua asas ini perlu diajar dari rumah lagi. Cikgu tak mampu nak ajar beratus murid cara guna wang dan cara jaga duit poket mereka. Fakta : Ramai murid tahun 1 tidak tahu guna wang.
4.AJAR ANAK GUNA TANDAS AWAM/SEKOLAH. AJAR ANAK MINTA IZIN KE TANDAS

Fakta : Ada murid buka seluar dalam kelas dan berlari bogel menuju ke tandas tanpa rasa malu. Ada pula buka seluar di luar pintu tandas dan seluar basah kuyup kena air kat lantai dan kotor dipijak kawan yang lalu lalang.
5.JANGAN TAKUTKAN MURID DENGAN BAGITAHU MEREKA CIKGU GARANG

Ramai ibu bapa takutkan anak mereka dengan ayat,”Abang jangan nakal-nakal. Nanti cikgu rotan.” Akibatnya, murid takut nak minta izin ke tandas. Fakta : Kebanyakan murid yang kencing berak dalam seluar kerana takut untuk minta izin sebab dimomokkan oleh ibu bapa mereka bahawa cikgu garang.
6.AJAR ANAK KONGSI & JAGA BARANG SENDIRI

Bekal makanan buatlah lebih. Suruh anak berkongsi dengan murid lain. Ini amalan mulia. Begitu juga pensel, pemadam dan alat tulis. Berkongsi, tapi sila pastikan mereka ambil dan simpan semula. Fakta : Ramai murid tidak pandai jaga harta sendiri. Hasilnya, di kantin lambakan botol air dan bekal makanan yang murid tinggal. Dalam kelas, lambakan alat tulis yang jatuh tidak dikutip, buku ditinggalkan di bawah meja.
7.JANGAN BAGI MURID PAKAI KASUT BERTALI & AJAR CARA PAKAI DAN BUKA TALI PINGGANG

Ramai murid tahun 1 pakai tali pinggang buat kali pertama bila menjejak kaki di sekolah. Mak ayah yang pakaikan di rumah. Fakta : Ramai murid terkencing dan terberak dalam seluar gara-gara tak pandai buka tali pinggang.
8.AJAR ANAK SUSUN JADUAL IKUT HARI

Ajar ayah dia sekali susun jadual anak. Ini pun penting! Fakta : Biasa murid bawa buku ikut jadual dan beg tak berat. Suatu hari semua buku murid itu bawa. Rupanya ibu dia ‘out station’ dan ayah tukang susun buku. Semua buku ayah dia sumbat. Banana punya ayah. Kesian kat anak.
9.JANGAN WHATSAPP GROUP KELAS TENGAH MALAM BUTA & MENGHARAP BALASAN SEGERA

Hormati group whatsapp tersebut. Jangan post status politik, jangan spam dengan nasihat, kata-kata hikmah, perkongsian cerita menarik atau apa jua. Cukuplah group itu untuk maklumat anak dan kelas. Nak sangat post isu semasa, hadis, kata nasihat, mutiara kata, mutiara naga, kau buka group wasap lain dan add lah semua parent. Post lah semua benda sesuka hati kamu. Paling penting, jangan promote barang anda berniaga dalam group tu. Menyampah dan mengganggu tahu tak?
10.TAMPAL NO TELEFON IBU BAPA PADA BEKAS PENSEL, BUKU KOMUNIKASI & BEG SEKOLAH

Mana tahu ada kecemasan, anak terberak dalam kelas, anak jatuh terluka, anak demam dan sakit tiba-tiba, senang cikgu nak hubungi.
11.USAH DIRATIB TENTANG SUKARNYA SILIBUS BARU & PAYAHNYA SOALAN KBAT

BERHENTI MERUNGUT! Sebaliknya bertindaklah. Merungut tidak mampu mengubah apa-apa. Orang lain yang bertindak anak mereka dah maju ke depan. Kita yang sering merungut di hadapan anak tentang sukarnya silibus sehingga anak pun set dalam kepala ‘payahnya belajar’.
Sumber: Mohd Fadli Salleh


Banyaknya Benda Kena Buat! Ini 7 Perkara Anda Kena ‘Settlekan’ Sehari Sebelum Hari Raya

“Hari Raya Aidilfitri dah nak dekat tetapi apa lagi persiapan raya yang tak lengkap eh?”
Sudah semestinya ramai dalam kalangan kita yang menjadi ‘extra’ sibuk terutama sekali sehari sebelum Hari Raya. Masa inilah secara tiba-tiba barang persiapan masih tak cukup dan kita akan keluar mencari di saat-saat akhir. Bukan itu sahaja, buat yang baru sahaja sampai ke kampung, waktu last minute inilah baru anda ada masa untuk mengemas dan mencuci apa yang patut bukan?

Jadi, buat yang masih tertanya-tanya apa yang anda kena buat sehari sebelum menyambut Hari Raya, kami senaraikan 7 persiapan ‘last minute’ raya yang anda kena buat. Sempat lagi ni!
Baca juga: Rambang Mata Tengok Banyak Makanan Hari Raya, Akhirnya Mengundang 3 Penyakit Ini!

INI 7 PERSIAPAN RAYA YANG ANDA KENA BUAT LAST MINUTE!

1.MEMBELI BELAH LAST MINUTE
Ada lagi barang yang tak beli? Inilah masanya untuk anda keluar bersama sanak saudara pusing-pusing dalam pusat membeli-belah kan? Untuk yang masih belum cukup barang keperluan untuk Hari Raya, anda boleh gunakan masa last minute ini untuk dapatkan jualan murah yang terakhir!
2.KEMAS RUMAH
Sudah pasti, bukan sahaja diri kita sahaja hendak kelihatan cantik, malah rumah juga perlulah kelihatan serba baharu. Inilah masanya untuk anda menukar langsir dan segala lampu di dalam rumah supaya kelihatan meriah. Tak adalah tetamu datang melihat langsir lama dan hitam anda tak basuh-basuh tu kan?
3.GOSOK BAJU RAYA SIAP-SIAP
Bila dah balik ke kampung, mesti akan panjang barisan untuk menggosok baju Hari Raya bukan? Jadi, ambil kesempatan untuk gosok baju anda dengan lebih awal supaya anda dapat senang hati menjamu selera di pagi raya. Kalau terbangun lambat pun sudah tak perlu risau untuk memakai baju raya kerananya semua sudah siap tersedia!
4.MASUKKAN KUIH RAYA DALAM BALANG
Kuih muih dalam bekas semasa dibeli itu inilah masanya untuk diletakkan di dalam bekas baharu anda yang mahal dan bercorak premium itu! Elok untuk letakkan kuih raya ini di dalam bekas dan diletakkan di ruang tamu supaya mudah untuk para tetamu datang makan.
5.MASUKKAN DUIT RAYA DALAM SAMPUL
Mesti dah ramai dalam kalangan kita yang menukar duit baharu berkepuk-kepuk di bank bukan? Inilah masanya untuk letakkan duit baharu tersebut di dalam sampul dan susun mengikut nama yang ingin diberi. Bila dah siap susun, barulah tak kalut ketika Hari Raya dan tak tersalah beri amaun yang sepatutnya kan?

6.BAYAR ZAKAT FITRAH
Seperti yang kita tahu, pembayaran zakat fitrah adalah wajib bagi setiap umat Islam dan waktu terakhir untuk bayar zakat fitrah ini adalah pada pagi 1 Syawal. Jadi, tak salah untuk kita bayar terlebih dahulu zakat ini supaya tuntutan wajib ini menjadi keutamaan. Siapa yang masih betul lunaskan tanggungjawab ini, boleh pergi sekarang!
7.TAKBIR RAYA
Inilah yang dinanti-nantikan sempena menyambut Hari Raya Aidilfitri iaitu mendendangkan takbir raya. Jadi, sehari sebelum menyambut tibanya Syawal pada keesokkan harinya, apa kata ambil masa untuk dengarkan atau mengikut orang bertakbir Raya supaya dapat melahirkan rasa rendah diri dalam meninggalkan indahnya bulan Ramadan.
*Selamat Hari Raya dari team Siraplimau! Pastikan anda menyambut Hari Raya dengan selamat dan jangan juga ketinggalan baca artikel informasi yang menarik sempena Hari Raya ini ya!


Sertai Kami Di Vienna, Austria untuk Persidangan Dunia Bagi Kanser Paru-Paru Ke-17, 4-7 Disember 2016

Apa: The International Association for the Study of Lung Cancer (IASLC) akan menjadi tuan rumah kepada Persidangan Dunia Bagi Kanser Paru-Paru Ke-17 (WCLC) pada 4-7 Disember, 2016 di Vienna, Austria.
IASLC WCLC merupakan mesyuarat terbesar dunia bagi membincangkan kanser paru-paru, dengan lebih daripada 6,000 penyelidik, doktor, dan pakar dari lebih daripada 100 buah negara.

Persidangan 4-hari ini akan menyentuh pelbagai topik termasuk ucapan jemputan, kajian-kajian penyelidikan formal, dan keputusan-keputusan ujian klinikal. Semua sesi akan mendedahkan penemuan baru di dalam memerangi kanser paru-paru.

Bila: 4-7 Disember, 2016

Mana: Messe Wien Exhibition & Congress Center, Vienna, Austria
Siapa: Pakar bedah, pakar onkologi, pakar radiasi, pulmonologi, radiologi, patologi, epidemiologi, saintis penyelidikan asas, jururawat, pesakit dan media dijemput hadir untuk peluang mempelajari penyelidikan terkini dan perkembangan daripada pakar-pakar terkemuka di dalam bidang kanser paru-paru.
Untuk maklumat lanjut: Layari wclc2016.iaslc.org, termasuk jadual penuh acara persidangan.
Mengenai WCLC:
WCLC merupakan mesyuarat terbesar dunia bagi membincangkan kanser paru-paru, dengan lebih daripada 6,000 penyelidik, doktor, dan pakar dari lebih daripada 100 buah negara. Dengan tema “Bersama-sama Menentang Kanser Paru-Paru,” persidangan ini meliputi pelbagai topik dan akan menampilkan hasil kajian dan keputusan ujian klinikal. Untuk maklumat lanjut, layaro http://wclc2016.iaslc.org/.
Mengenai IASLC:
The International Association for the Study of Lung Cancer (IASLC) merupakan satu-satunya organisasi global untuk kanser paru-paru. Ditubuhkan pada tahun 1974, keahlian persatuan termasuk lebih daripada 5,000 pakar kanser paru-paru di lebih daripada 100 buah negara. Layari www.iaslc.org untuk maklumat lanjut.


Persoalan: Kenapa suami…..

Isteri sukar mengerti kenapa suami berkelakuan pelik dan bukan-bukan. Bukan satu, malah pelbagai perangai dan tindakan pelik suami gagal difahami isteri, lebih-lebih lagi pasangan yang baru berkahwin.
Nak tahu apakah persoalan “Kenapa suami…” yang paling popular?

Kenapa suami curang
Kenapa suami isteri bergaduh
Kenapa suami lambat pancut
Kenapa suami cepat pancut
Kenapa suami dingin
Kenapa suami suka keluar malam
Kenapa suami cari perempuan lain
Kenapa suami tidak bernafsu

Bagi suami yang membaca entri ini, adakah anda mempunyai jawapannya?


Wanita Kongsi ‘Personal Alarm’ Daiso Untuk Anak, Boleh Bunyi Sekuat Kapal Terbang!

Akhir-akhir ini kita dengar macam-macam kes jenayah yang menakutkan.
Sebagai ibu bapa, kita pun dah rasa risau nak lepaskan anak jauh daripada kita.

Kita yang dewasa ni pun, risau nak berjalan seorang. Ada saja kes ragut, culik, rogol, liwat, rompakan dan pembunuhan yang dipaparkan di akhbar.
Dalam sebuah hantaran di Facebook, saudari Zunita Ramli berkongsikan info menarik untuk kita berkaitan ‘personal alarm’ yang biasa digunakan di Jepun.

Jika di Malaysia, katanya alat ini boleh dijumpai di Daiso. Menarik kan?

Jom ikuti perkongsian beliau selanjutnya di bawah.
‘Personal Alarm’ Untuk Keselamatan Kanak-kanak
Di Jepun, ada dijual “personal alarm” seperti gambar. Ianya bertujuan untuk dibawa oleh kanak-kanak pergi ke sekolah, atau ke mana sahaja untuk tujuan keselamatan.
Sebabnya di Jepun, kanak-kanak pergi sekolah sendiri berjalan kaki ke sekolah (atau naik keretapi) tanpa ditemani penjaga.
Jadi “personal alarm” sebegini sangat membantu untuk keselamatan mereka.

Ada beberapa jenis dan cara penggunaannya. Boleh tekan butang atau tarik pin.

Yang ni boleh keluarkan bunyi 120dB, memang kuat.
Boleh Keluarkan Bunyi Sekuat Kapal Terbang Boeing 737!
Caranya mudah sahaja, apabila berlaku kecemasan seperti diganggu oleh orang yang tak dikenali, mangsa hanya perlu tekan butang yang ada pada “personal alarm” tersebut.
Butang itu seterusnya akan menghasilkan bunyi yang sangat kuat untuk menarik perhatian orang sekeliling.
Sebagai contoh, bunyi yang dihasilkan oleh “personal alarm” dalam gambar di bawah adalah 90 dB, iaitu sama kuat macam bunyi kapal terbang Boeing 737 atau DC-9 di ketinggian 6080 kaki sebelum mendarat (97 dB).

Ianya memang cukup kuat untuk menarik perhatian orang sekeliling.
Juga Boleh Digunakan Untuk Dewasa & Sesiapa Saja
Tapi pada saya bukan saja boleh digunakan untuk kanak-kanak, boleh juga untuk wanita atau sesiapa saja pun untuk tujuan keselamatan.
“Personal alarm” ini juga ada dijual di Shopee, Daiso dan mungkin Aeon di seluruh negara .
Begitulah perkongsian oleh saudari Zunita Ramli. Untuk sebarang pertanyaan, sila rujuk posting asal beliau di SINI.
Untuk membaca lebih banyak perkongsian, sila klik
#CatatanZunitaDiJepun


7 Perkara Yang Anak Sulung Selalu Sembunyikan Dari Mak Ayah, Sebak…

“Ingat senang ke nak jadi anak pertama ni. Orang senanglah kata ada banyak kelebihan anak sulung. Tapi, yang peritnya bukan orang pandang. Senang-senang anggap kita ‘bossy’ dan pentingkan diri.”
Bagi adik-adik, mungkin mereka mencemburui banyak kelebihan anak sulung. Contohnya, anak sulung akan didahulukan dalam pelbagai perkara – mereka dapat memandu kereta dulu, mereka dapat pegang ‘handphone’ dulu, dan mereka selalu mempunyai ‘kuasa’ terhadap adik-adik apabila ibu bapa tiada.

Malah, anak pertama dalam keluarga dianggap menerima kasih sayang yang melimpah daripada ibu bapa. Apatah lagi, sesetengah mereka telah dinantikan kehadirannya selama bertahun-tahun lamanya.
Baca juga: Anak Sulung Memang ‘Natural Born Leader’, Rugi Kalau Mak Ayah Tak Didik…

7 perkara yang anak sulung sembunyikan daripada kita

1. Anak sulung nak sangat merasa disayangi, dipeluk dan dicium seperti mana yang kita lakukan pada adik bongsu dia.
2. Anak sulung nak sangat diberitahu dan diucapkan “Ibu sayang kamu” walaupun umur dia sudah meningkat dewasa.
3. Anak sulung juga nak sangat kita bangga dengan pencapaian dia walaupun ianya kecil dan remeh di mata manusia yang lainnya.
4. Anak sulung juga sangat perlukan kita menatap mata dia dengan penuh kasih sayang seperti mana kita tatap dia sewaktu pertama kali kita melahirkannya.

5. Anak sulung juga sangat nak merasa kita gembira dengan kehadiran dia sepertimana kita gembira suatu ketika dahulu dengan kelahiran cahaya mata pertama kita.
6. Anak sulung nak sangat merasa dihargai titik peluh dan pengorbanannya menjaga kesemua adik beradiknya.
7. Anak sulung nak sangat merasa kasih sayang kita kepada adik adiknya yang lain tidak mengurangi kasih sayang kita kepada dia.
*Salah satu cara kita sebagai ibu bapa untuk menunjukkan penghargaan kepada anak sulung adalah dengan memberi sokongan dan ruang kepada mereka untuk mencuba. Selain itu, tunjukkan gambar-gambar lama mereka dan ingatkan bagaimana mereka juga ditatang bagai minyak yang penuh ketika lahir ke dunia.
Sumber: Taufiq Razif


Orang Tinggi & Berwajah Petak Lebih Cenderung Jadi Ketua – Kajian

Pernahkah anda mempunyai tanggapan tertrntu atau first impression bila pertama kali bertemu seseorang?
Walaupun kita selalu diingatkan agar tidak sekadar menilai raut wajah dan fizikal seseorang, terdapat banyak kajian yang membuktikan kecenderungan personaliti berdasarkan fizikal serta penampilan atau first impression.

Jom kita semak beberapa personaliti berdasarkan wajah dan fizikal.
Mungkin ada beberapa personaliti yang dikaitkan dengan wajah bertepatan dengan anda juga!

Merungkai Personaliti Berdasarkan Rupa dan Fizikal Mengikut Kajian Psikologi
1. Orang Yang Tinggi Dan Memiliki Wajah Petak Lebih Cenderung Untuk Menjadi Ketua

Sebuah kajian sains psikologi mendapati individu yang berwajah petak dengan tulang dagu dan tulang pipi yang ketara serta dahi yang luas sering dilihat sesuai untuk menjadi ketua.
Tambahan pula, semakin tinggi seorang ketua itu, dia lebih mudah mendapat kepercayaan sebagai seorang pemimpin.

Kredit Foto : fashionbeans.com
2. Orang Yang Berpersonaliti Teguh Biasanya Memiliki Tulang Dagu Yang Ketara
Orang yang berpersonaliti teguh atau memiliki ‘strong personality’ biasanya digambarkan sebagai bersikap yakin, berdikari, dan mudah didekati.
Biasanya saiz tulang dagu sering dikaitkan dengan kekuatan fizikal. Namun, tahukah anda, saiz tulang dagu juga melambangkan sifat ‘strong personality’ seseorang.
3. Kita Lebih Cenderung Untuk Bersetuju Dengan Orang Bermata Besar
Dalam sebuah kajian yang dilakukan di China, orang bermata besar dan bulat didapati mudah menarik perhatian seseorang. Raut wajah orang bermata besar juga dilihat lebih ekspresif. Oleh sebab itu kita dapati orang bermata besar mudah menarik perhatian seseorang bila berkomunikasi.

Kredit Foto : ballewtrade.com
4. Orang Extrovert Cenderung Memiliki Bibir Yang Lebih Besar
Menerusi kajian sama yang dilakukan di China, wanita extrovert juga biasanya memiliki bibir dan hidung yang lebih besar.
Sebaliknya, orang yang memiliki sifat introvert pula memiliki hidung yang lebih kecil.
Foto Kredit: etsy.com
5. Orang Yang Berhidung Besar Juga Biasanya Bercita-Cita Tinggi
Hasil kajian yang dipetik dari Journal of Cranofacial Surgery mendapati orang yang berhidung besar sering dikaitkan dengan mempunyai cita-cita tinggi.
Business Insider turut mengkaitkan orang yang memiliki hidung yang tidak mancung biasanya bersifat sifat empati terhadap orang lain, manakala orang yang memiliki hujung hidung yang menyerong ke atas pula sering dikatakan memiliki sifat extrovert.

Kredit Foto : healthline.com
6. Lelaki Berwajah Besar dan Lebih Tinggi Dilihat Lebih Agresif
Sebuah kajian pada 2009 mendapati wanita boleh menjangka tahap agresif seorang lelaki berdasarkan saiz wajah lelaki. Sebenarnya terdapat jawapan saintifik yang boleh mengaitkan kedua-dua karakteristik ini.
Lelaki yang memiliki hormon testosterone tinggi biasanya mempunyai wajah yang lebih besar.
Tahap testosteron tinggi ini pula dapat meningkatkan lagi tahap agresif seorang lelaki.
Hayden Panettiere hanya berketinggian 5’0″ iaitu 152cm. / Foto Kredit: popsugar.com
7. Orang Extrovert Lebih Murah Dengan Senyuman
Anda murah dengan senyuman?
Kemungkinan besar anda adalah seorang extrovert!
Orang extrovert lebih cenderung untuk senyum secara semulajadi bila bertemu orang berbanding orang introvert yang hanya tersenyum bila dirasakan perlu.

8. Orang Bersifat Narsistik Sering Berpakaian Warna Terang Dan Suka Memakai Aksesori
Kajian yang dilakukan pada tahun 2009 dibuat dengan menjangka tahap narsistik seseorang berdasarkan gambar penuh.
Antara perkara-perkara yang diambil kira dalam mengenal personaliti narsistik melalui gambar ialah penggunaan mekap, aksesori, warna pakaian dan sama ada mereka senyum atau tidak.
Baca juga: Dapatkah Anda Bezakan Senyuman Asli Atau ‘Fake’? Ini 3 Cara Mudah
Hasil kajian mendapati orang narsistik biasanya akan mengubah penampilan tanpa disedari atau tidak.
Cara berpakaian mereka ini juga mampu mempamerkan motif tersendiri.

10. Orang Yang Lebih Tampan Atau Cantik Biasanya Dianggap Lebih Baik
Dalam sebuah kajian sains psikologi, otak manusia mampu untuk membuat andaian sepantas 0.10 saat. Ini termasuklah andaian kita bila pertama kali bertemu dengan orang yang tak dikenali.
Menurut pakar psikologi, biasanya kita akan membuat andaian berdasarkan wajah seseorang. Semakin menarik wajah seseorang, semakin positif andaian kita terhadap mereka. Andaian ini dinamakan ‘The Halo Effect’ dalam terma psikologi.
Otak kita akan cenderung untuk menganggap orang yang berwajah menarik bersifat lebih baik, peramah dan boleh dipercayai. Biasanya orang yang kita anggap menarik ini memiliki wajah yang simetri dan mempunyai saiz wajah seperti orang kebanyakan.

Kredit Foto : hackspirit.com
11. Kita Juga Cenderung Untuk Membuat Andaian Hanya Berpandukan Suara
Kita bukan sahaja dapat mengandaikan personaliti seseorang berdasarkan paras rupa, malah suara juga boleh memberikan gambaran tentang sifat individu.
Dalam sebuah kajian, pendengar diminta untuk mendengar rakaman perkataan “Hello” daripada beberapa individu.
Pendengar diminta untuk memberi skor berdasarkan tahap kemesraan, kepercayaan dan agresif.
Dalam hasil kajian, rata-rata pendengar berkongsi ‘first impression’ yang sama hanya berdasarkan suara seseorang. Contohnya, suara wanita dianggap lebih dipercayai jika nada suaranya menurun pada hujung perkataan.
Suara lelaki yang bernada agak tinggi juga dianggap lebih mudah dipercayai.
Kesimpulan
Semua penemuan kajian ini membuktikan personaliti boleh dikenalpasti berdasarkan rupa dan fizikal seseorang.
Mungkinkah kata-kata Don’t judge a book by its cover tidak lagi relevan?
Yang pasti, sesetengahnya adalah terbatas kepada tanggapan pertama (first impression) sahaja.
Untuk mengenali personaliti seseorang itu, kita perlulah bergaul dengan lebih dekat. Lagikan pula, hati manusia kadang-kadang tak boleh diduga dan sering berubah-ubah.
Bak kata pantun Melayu:
Anak punai anak merbah,
Hinggap ditonggak mencari sarang;
Anak sungai lagikan berubah,
Inikan pula hati orang.
Sumber :

https://hackspirit.com/12-physical-traits-that-reveal-your-personality-according-to-science/


Cara Hias Rumah Cermin Personaliti Seseorang, Anda Kategori Yang Mana?

Setiap orang mempunyai citarasa yang berbeza-beza untuk mencantikkan rumah. Tapi sebenarnya, dari cara seseorang menghias rumah boleh menunjukkan personaliti dirinya. Jadi, untuk kenal orang dengan lebih mudah ini antara cara hiasan yang menerangkan jenis personalitinya. Menarik kan?
KENAL PERSONALITI DARI CARA HIAS RUMAH

Personaliti dengan hiasan rumah?! Apa kaitannya? Kali ini Cecantik nak kongsikan kepada anda yang sebenarnya kita boleh ketahui personaliti seseorang itu dengan melihat cara dia menghias rumah! Nak tahu anda seorang yang bagaimana?!
1.FOTO KELUARGA MENGHIASI DI SEGENAP RUANG

Individu sebegini mempunyai sifat nostalgia dan klasik. Senang mencari keselesaan dengan melihat potret setiap ahli keluarga dalam mencipta kenangan terindah bersama.

2.GEMAR KUMPUL KARYA SENI HALUS

Individu sebegini merupakan seorang yang business minded.
3.SELESA DENGAN RUANG YANG KOSONG

Individu sebegini mungkin ada rasa ragu-ragu dan takut membuat kesilapan melabur untuk reka bentuk mahal, atau sekadar takutkan komitmen. Disebabkan itu selesa membiarkan ruang rumah kosong dan kalau perabot hanya yang perlu saja ada.
4.ADA ELEMEN HIJAU YANG SEGAR DI DALAM RUMAH

Bagaimana orangnya ye? Individu sebegini mempunyai personaliti yang cool, relaks, dan segar. Sukakan kehijauan kerana pada mereka benda sebegitu menenangkan jiwa, pasti akan ada elemen tumbuhan segar memenuhi ruang, contohnya di dapur, bilik air, meja makan atau sekadar di beranda.
5.MEJA KERJA ATAU MEJA BELAJAR PENUH DENGAN BARANG

Pakar Thom Filicia dari program Get a Room with Carson & Thom berkata individu yang mempunyai pelbagai benda di atas meja mereka berkemungkinan seorang yang sentiasa sibuk dengan pelbagai urusan, seorang yang tidak menentu dan mungkin juga kelam-kabut.
6.DEKO DENGAN CARA GANTUNG

Jika anda memilih menggantung gambar, karya seni, atau benda yang dicipta oleh anak-anak anda, itu bermakna anda seorang yang open minded dan sukakan perubahan, selesa untuk bertukar gaya rumah pada bila-bila masa.
7.MENCIPTA SUDUT KECIL

Individu yang selesa mencipta sudut kecil di rumah mungkin bermakna anda lebih suka kehidupan yang tenang. Mungkin seorang yang introvert senang duduk membaca buku di sudut kecil sambil menikmati minuman kegemaran tanpa sebarang gangguan.
8.ADA KEPINGAN VINTAJ MENGHIASI RUANG

Individu sebegini mempunyai sifat praktikal dan asas dalam kehidupannya. Mempunyai pemikiran yang jelas dan diterima akal serta realistik.
Sumber: Deco Rumah Cecantik